Altzairuzko Gizona (Man of Steel)

Jatorrizko izenburua: Man of Steel

Zuzendaria: Zack Snyder

Gidoilaria: David S. Goyer eta Christopher Nolan

Aktoreak: Henry Cavill, Amy Adams, Russell Crowe...

Herrialdea: AEB

Iraupena: 143 minutu

Ekoizpen-urtea: 2013


Autobuserako, azkeneko eguna

Datorren igandean izanen da Lilatoia, Donostian; eta bertara joateko, doako autobusa antolatu du Leitzatik, LAGA Gizarte Zerbitzuen Berdintasun Batzordeak. 09:00etan abiatuko da Leitzako Plazatik, eta 18:00etan bueltatu Donostiako Bulebarretik. Gaur da izena emateko azkeneko eguna, WhatsApp bidez: 674 086 926. Bestalde, gaur egingo dute hirugarren entrenamendua, 18:00etan Leitzako kiroldegian elkartuta.


Makinariaren bila etortzen direnean, gurekin topatuko dira

Makinaria Inasan dagoen bitartean aukerak daudela uste dute langileek. Astelehenean Inasako makinariaren zati bat saldu zuen Baikap-ek (Bavaria Industrial Kapital AG), baina aurretik inbertitzaile atzerritar bat Inasa erosteko nahiarekin aurkeztu zen. Berandu zela esan zioten Sindicaturatik. Makinariaren salmentan atzera egin zitekeen edo ez zalantzak daude; abokatuek iritzi kontrajarriak dituzte. Hortaz, zenbait langile etsi diren arren, beste hainbatek "egun zailak eta garrantzitsuak" datozela azaldu zuten igandean egindako manifestazioan. Makinaria lantokian dagoen bitartean itxaropena dagoela diote. Horregatik, makinak hartzeko etortzen direnean jende harresia topatuko dutela argi utzi zuten. "Hau esan nahi diegu: etortzen direnean, herriarekin topatuko dira". Beraz, makinariaren bila joaten direnean jendea animatu dute Inasaren sarreran egingo duten harresian parte hartzeko. Herriaren eta Sakanaren etorkizuna jokoan dagoela gaineratu zuten.


Gizakiz besteko gizarte bat

Indartzen ari da urteotan animalien askapenaren aldeko mugimendua; ingurumari horretan ulertu behar da Nor Euskal Herriko Antiespezista taldearen eraketa. Borrokaren izaera «politikoa» nabarmendu nahi dute.

Giza erroa darama gizartea hitzak berak. Eta aski argigarria da ikusteko zeren edo, zehatzago, zeinen inguruan egituratzen den komunitateko bizitza: gizakia erdigunean jarri, eta azpitik datoz «gizakiz besteko animaliak». Irakurketa hori egiten du antiespezismoak, eta hori ikusaraztea eta iraultzea du borroka. Hazten ari den mugimendua dela esateko zantzuak daude. Horren erakusgarri da sortu berri den Nor Euskal Herriko Antiespezista taldea.

Animalien askapenaren aldeko mugimendua sendotzeko jaio da Nor. Eta animalien askapenaren aldeko borroka «politikoa» dela nabarmentzeko asmoarekin jaio da. Hor dago orain arteko mugimenduarekiko jauzi nagusia, Maialen Sagues bozeramailearentzat: «Askotan animalien askapenaren inguruan hitz egiten denean, zerbait emozionalaren itxura hartu izan du, animaliekiko maitasuna eta abar. Orain, forma politikoa hartzen ari da. Belaunaldi berriak kontzientzia horrekin datoz: animaliek sufritzen dutena ere zapalkuntza politiko bat da».

Mugimendu horri aterki bat eskaini nahi dio Nor taldeak. Euskal Herrian, azken bi urteetan zazpi talde antiespezista berri sortu dira, Saguesen arabera: Uluak dago Debagoienean (Gipuzkoa), Aiuri Antiespezista Ermua-Eibarren (Gipuzkoa), Animalistak Bilbon, Askekintza Donostia aldean, Equipo Antiespecista Gasteiz eta Bezala Gasteizen, Kimera antiespezista Tolosaldean eta Liberabere Iruñean. Baionako Began Pays Basque taldearekin ere harremanak berhartzen ari direla aipatu du. Oro har, mugimendua hazten doalakoan da: «Azken urteetan, feminismoa izan da gehien bistaratu den borroka, eta, orain, haren atzetik, antiespezismoa dator».

Transbertsala, edo ez da

Argi utzi dute hasieratik: antiespezismoa soilik beste borroka sozialen esparruan uler daiteke. «Antiespezismoa zapalkuntza ororen aurkako mugimendu gisa ulertzen dugu, eta, ondorioz, kolektibo feminista, antikapitalista eta euskaltzale bat gara». Animalien aldeko mugimenduak izan duen «transformazioa» hor agertzen da, Saguesentzat: «Diskurtsoa politizatzeak gizakiaren eta beste animalien arteko botere harremanak identifikatzera eramaten zaitu. Eta argi dago harreman hori gure menderatze absolutuan oinarritzen dela; euren bizitza gure menpe igarotzen dute, gure ustezko beharrak betetzeko». Ikuspuntu horretatik, gizaki jaiotzeak dakartzan «pribilegioak» auzitan jartzea nahi dute. «Edozein agente iraultzailek bere diskurtsoan barneratu behar luke animaliak zapalduen parte direla».

Lau zimendu jarri dizkiote taldeari. Bat, mugimendu antiespezistaren bozgorailu izatea nahi dute. «Gauza asko ari dira pasatzen, baina ez da jendearengana iristen. Kanal bakar batetik kontatu nahi dugu gertatzen dena». Bi, koordinazio lana. Hiru, euskarazko materiala sortzea —Aterpetuak izango da lehen argitalpena, Aitor Garmendia ekintzaile antiespezistarena, Tras los muros izenez ere ezaguna; ekintzaile antiespezistaren Refugiados liburuaren itzulpena—. Eta lau, ekitaldi bateratuak egitea Euskal Herriko talde antiespezisten artean. Oraingoz, esate baterako, manifestazio baterako deia egin dute elkarrekin; azaroan izango da, Bilbon.

Etorkizun erradikal bat

Gizakia animalia bat eta besteak «gizakiz besteko animaliak» dira antiespezismoarentzat. Denek eskubide berberak dituztela esatean, baina, eztabaida korapilatzen dela dio Saguesek. «Eskubideez baino gehiago, nahiago dugu animalien askapenaz hitz egitea», zehaztu du. «Eskubide kontzeptua gizakiari eta legeei oso lotuta dagoen terminologia bat da. Berez, eskatzen duguna benetan libre izatea da, norbanakoak direlako, eta interes propioak dituztelako». Eta hori kontuan hartzeak «aldaketa erradikalak» ekar ditzake.

Gizarte begano bat, hasteko. Saguesen arabera, «sobera» frogatuta dago gizakiak ez duela animalien beharrik bere elikadura osatzeko, «ez hemen behintzat». Baina hori baino dezente harago heltzen dira animalien askapenaren aldeko praktikak, eta milaka industria daude jomugan. «Jendeak ez daki, baina edozer gauza testatzen da animalietan, baita boligrafoak ere». Hor daude animaliak gizakiaren «gozagarri» erabiltzen diren espazioak, edo gizakiak janzteko erabiltzen dituen hainbat material ere: «Artilea, zela, larrua… animalien esplotaziotik datoz».

Animalia askoren kasuan, gizakiak erabakitzen du noiz jaio, nola bizi eta nola hil behar duten. Hala uste du Saguesek. Ez soilik «esplotaziopean» daudenen kasuan. «Errepide batekin baso bat erditik mozten dugunean, haien inguru guztia baldintzatzen dugu berdin-berdin, gure interesengatik». Hala, gizakiak hartzen dituen erabaki guztietan «gizakiz besteko animalien» interesak ere aintzat hartzea eskatzen du antiespezismoak.

Oinarria beti da berbera: animaliak mendean hartu gabeko jardunak sustatu nahi dituzte antiespezistek. «Animalia batekin bizi baldin bazara, zure egitekoa bera zaintzekoa da, errespetuz tratatzekoa, bere interesak errespetatzekoa. Behi bat baldin badut bere esnea lapurtzeko, argi eta garbi, harremana ez da horizontala». Interes batzuen arabera hedatutako uste okerrak ikusten ditu ikuskera horietan Saguesek: «Esnetarako behiak daudela saldu digute, behi batek automatikoki esnea emango balu bezala. Ugaztun bat da, eta esnea emateko lehenengo ume bat eduki behar du. Beraz, behi hori intseminatzen da, umea izaten du, urtebetez esnea ematen du, berriro intseminatzen da, eta bere bizitza ziklo guztia horrelakoa izango da. Hori gizaki batentzat urtero haurdun egotearen parekoa da. Azkenean, beste era batera 20 urte iraun lezakeen behi batek zazpi urte irauten du».

«Zuritzeko» argudioak

Bada mito gehiago. Arrautzekin ere, esate baterako, «zuriketa handia» egin da, Saguesen ustez. «Oilo bati arrautza uzten badiozu, eta arrautza hori ez bada intseminatzen, oiloak berak arrautza jaten du, kaltzioa berreskuratzeko. Pentsatzea oilo horrek arrautza sobera duela, erabat antropozentrista da. Badirudi guretzat erruten dutela. Kontua da esplotaziopean dauzkagula duela milaka urtetatik, eta gure beharretara moldatuta dagoen animalia bat bihurtu dela».

Espezismoa defendatzeko argudio ohikoenetako bat, naturako katea izan ohi da, animalia batzuen iraupenerako batzuk besteak mendean hartu beharra. «Gizakiak bortizki hautsi du kate hori», ohartarazi du, ordea, Saguesek. Beste bat gizakiaren gaitasun intelektuala lehenestea izan daiteke, baina argudio horrek ere ez du zentzurik Nor taldeko bozeramailearentzat. «Gizakien artean ere ez da norbait gure maila intelektual berberean egon behar errespetua izateko».

Borroka feministarekin erkatu du berriz borroka antiespezista Saguesek, biak ala biak sakon errotutako praktikak auzitan jartzetik abiatzen direlako. Antiespezismorako pausoa azkarren eman dutenak mugimendu feministako kideak izan direla aipatu du. «Zure gorputza erabilia izan deneko irakurketa bat duzunean, hurbil dago ikustea ondokoarena ere nola ari den erabilia izaten».

Feminismoak lortu du Nor taldeak orain lortu nahi duena. «Matxista izateak denontzat konnotazio oso txarra du, inork ez du zapalkuntza horren parte izan nahi. Antiespezistok, aldiz, oraindik pauso handi bat daukagu jendeak bere egin arte espezista izatea ere zerbait txarra dela». Eta transbertsaltasunera jo du berriz taldeko ordezkariak. Ezinbestekotzat dute: «Gizarte antiespezista batera iristeko kapitala ere suntsitu behar da, munduan beste erritmo bat ezarri, eta hor gizakiok okupatzen dugun espazioaz kontzientzia hartu».

Azken uneko agonia, azalera


Mintza eta Blagan Egunean, euskara kalera

Euskarari ederki itxeki zaizkie Hondarribian.

Lana ongi egin ez izana eskertzen zaion ogibide bakanetakoa da meteorologoarena. Eguerdi parterako eguraldi txarra emana zuten —ez dugu gehiago hitz egingo, badaezpada—. Horregatik, Blagan eta Mintza Egunaren egitaraua moldatu zuten, eguraldiaren apetei aurreratuz. Kontuak kontu, eguerdi partean eguzkia izan da euskara kalera atera duen festaren gonbidatuetako bat.

Goizean kanpotik etorritako mintzalagunei harrera egin diete, eta tren berdean Hondarribia ezagutzeko parada izan dute. San Pedro kalean, berriz, merkatuaz gain, irratsaioa zuzenean eskaini dute: hiriko euskalkiko hitzak azaleratzeko aukera ona izan da.

13:30 inguruan, zapi berdeak lepoan, Kai Zaharrera mugitu dira parte hartzaileak. Txalapartaren ttakunak arraunlarien paladak markatu ditu, Blagan-en Itxeki euskarari lelodun pankarta lehorrera ekartzeko. Segidan, Abiyuan txarangarekin kalejira egin dute Kai Zaharretik Arrantzaleen Auzora. Gorputza dantzan jarri baino, mingaina gehiago astindu dute segiziokoek. Tira, euskararen eguna da. Blagan aritzeak sortzen duen eztarri lehortea ongi konponduta, Soroetako pilotalekura joan dira. Puntualak ez direla izan? Gustura zeudenaren seinale.

Gauera arte

Bazkaldu ondoren, eskertzen momentua etorri da, musikari leku egin aurretik. Errebal taldeak, ghettotik ateratako Gorpuzkingz taldea eta Hondarribiko elektropatxarangakoak izango dira arduradun.

Gorpuzkingz taldearen txarraskek egiten duten bezala, euskarak kalera atera eta pum pum egin du gaurkoan. Ea ez den egun bakarra.


Larunbateko erasoa salatu du Sortuk

Oiartzungo Sortuk larunbat gauean izandako erasoa salatu du eta erasotutako neskari eta bere senideei elkartasuna adierazi die. “Beste behin ere, emakumeenganako indarkeriaren kontrako edozein adierazpen salatu nahi du Sortuk; izaera fisikoa dutenak, izaera sexualekoak edo psikologikotik haragokoak”. Hori horrela, indarkeria matxistaren kontrako ardura soziala eta politikoa bere gain hartzeko konpromisoa hartu du. “Halaber, emakume eta gizonen arteko aukera berdintasunean berdintasunean oinarritutako jendarte eredu berri baterantz bide egiteko, emakumeen aurkako indarkeriari bukaera emateko bide bakarra” dela nabarmendu du Sortuk.

Herritarrei berdintasunaren aldeko konpromiso kolektibo eta pertsonalak hartzea eskatu die , “edozein indarkeria sexistaren aurrean, jarrera edo diskriminazioaren aurrean salaketa egitera animatzeko”.

Gaur arratsalderako deitu duten elkarretaratzean (Doneztebe plazan, 19:30ean) parte hartzeko deia luzatu du Sortuk.


Martitegiren baraua, Sara Majarenasen alde

Iurdan Martitegi preso durangarrak gose greba egingo du gaur, Moulins-Yzeureko (Frantzia) espetxeko beste bi euskal presoekin batera, Sara Majarenasen askatasuna exijitzeko.

Majarenasen 2 urteko alaba hiltzen saiatu zen aita joan zen astean. Martitegik gogoratu du Majarenasek kalean behar lukeela, zigorraren hiru laurdenak beteta dituelako.


Espezie inbaditzaileen inguruko jardunaldia egingo dute Plaiaundin

Plaiaundiko padura

Espezie Exotiko Inbaditzaileen kudeaketa hezeguneetan jardunaldi teknikoa izango da urtarrilaren 31n Plaiaundin, Eusko Jaurlaritzaren Ingurumen eta Lurralde Politika Sailak antolatuta.

Txingudiko Padurak Hegaztientzako Babes Bereziko Eremu (HBBE) izendatuta egoteaz gain, Natura 2000 Sareraren parte ere da, Garrantzia Komunitarioko Leku (GKL) gisa. Halaber, nazioarteko garrantzia duen hezegune deklaratu zuten 2000. urtean, Ramsar hitzarmenaren barruan.

Jardunaldian izena eman nahi duten lagunek, Txingudiko Paduren helbide elektronikoan, Eusko Jaurlaritzaren helbidean edo 943619389 telefono zenbakian egin dezakete. Izen-ematea debalde da.

Egitaraua:

10:00 Jardunaldi Teknikoaren irekitzea.

10:15 Espezie inbaditzaileak: Benetako arriskua edo xenofibiaren biktimak. Inaugurazio hitzaldia Miguel Delibes de Castroren eskutik (CSIC-Doñana)

11:15 Atsedenaldia eta kafea.

11:45 Egungo egoera eta EEIen kudeaketaren erronkak Ramsar guneetan. Bideokonferentzia Laura Máiz-Toméren eskutik (Assistant Advisor for Europe, Ramsar).

12:30 Bazkaria.

15:30 Maraix d’Orxeko erreserbako espezie inbaditzaileak: Ludwigiaren kasua. Hitzaldia Fabienne Savaryren eskutik (Marais d´Orx Erreserba Naturaleko kudeaketa eta garapen saileko arduraduna).

16:15 Flora exotikoa Euskal Herriko Hezeguneak inbaditzen: egungo egoera eta etorkizunari begirada bat. Hitzaldia Mercedes Herreraren eskutik (EHUko Landareen Biologia eta Ekologia saila).

17:00 Fauna inbaditzailea hezeguneetan: arazoak eta kudeaketa estrategiak. Hitzaldia Bernardo Zilletiren eskutik (GEIB).

18:00 Jardunaldi teknikoaren itxiera.


EH Bilduk 'askatasun txartela' ekarriko duten hautagaiak aurkeztu ditu

Kongresura eta Senatura joango dira "pertsona subiranoez osatutako herri librea" eraikitzeko helburuarekin.

EH Bilduk hauteskunde orokorretarako Hego Euskal Herriko hautagaiak aurkeztu ditu gaur Iruñean, dira "pertsona subiranoez osatutako herri librea" eraikitzeko helburuarekin Kongresura eta Senatura joango direnak, Hasier Arraiz Sorturen presidenteak azaldu duenez.

"Euskal Herri berri hori eraiki nahi dute demokrazian, bakean, justizia sozialean eta askatasunean", adierazi du Arraizek, Espainiako Estatuaren egungo eredu politiko eta instituzionalak "porrot" egin duela eta orain "Euskal Herriak erabakiak hartzeko unea" iritsi dela azpimarratu aurretik.

Era berean, Sanio Cuadra diputatu eta EH Bilduren Nafarroako zerrendaburuak esan du Espainiako Estatua "hondoratzen" ari dela. "Elite ekonomiko batzuek egikaritutako esperimentu politikoak porrot egin du, itoginak ditu alde guztietan", gaineratu du.

"Espainiako Estatuan igarotzen dugun egun bakoitza, galdutako eguna da", adierazi du Cuadrak; izan ere, euskal herritarrei "sekula ez" omen zaie aitortuko "horren oinarrizkoa" den eskubide bat, herritarrek euren etorkizunaz erabakitzeko dutena.

Arraizek eta Cuadrak Senaturako eta Kongresurako hautagaiak aurkeztu dituzte. Nafarroaren kasuan, Cuadraren atzetik, Bakartxo Ruiz da bigarrena Kongresurako, eta ondoren daude Pello Gurbindo, Zuriñe Goikoetxea eta Amaia Izko. Senaturako, berriz, Patxi Zamora izango da zerrendaburua, GeroaBairekin, Ahal Dugurekin eta Ezkerrarekin adostutakoaren arabera.

Sortu, Eusko Alkartasuna, Aralar eta Alternatiba barne hartzen dituen koalizioak, orain arte Amaiur izena hartu duenak, Bizkaiko, Gipuzkoako eta Arabako hautagaiak ere aurkeztu ditu.

Hala, Bizkaian, Onintza Enbeita, Jon Iñarritu, Leire Pinedo, Iñaki Antiguedad, Diana Urrea, Abel Munategi, Eba Ferreira eta Jon Andoni del Amo dira Kongresurako hautagaiak; eta Irantzu Varela, Tontxu Campos eta Yolanda Jubeto, Senaturako.

Gipuzkoan, Marian Beitialarrangoitia, Rafa Larreina, Maite Sarasua, Ander Rodriguez, Igone Lamarain, Gotzon Elizburu, Lohitzune Txarola, Naike Diez eta Arantza Arruti dira Kongresurako hautagaiak; eta Urko Aiartza, Maider Carrere eta Pavel Vilas, Senaturako.

Araban, Iker Urbina, Esti Besa, Pablo Gorostiaga eta Yolanda Buadra aurkeztuko dira Kongresurako; eta Lorena Lopez de Lacalla, Bergoi Madernaz eta Izar Mendiguren, Senaturako.

EH Bilduk "talde indartsua" eraman nahi du Madrilera, "euskal nazioaren eskubideak errespetarazteko". "Haiek ekarriko digute herri honek behar duen askatasun txartela", berretsi du Arraizek.


Moskun irabazi edo Lietuvosen garaipenaren zain geratu

Bilbo Basketek bi aukera ditu Eurokopatik at ez geratzeko: gaur Khimkiren kantxan irabaztea edo lituaniarrak Fuenlabradan nagusitzea

Zirt edo zart, kale edo bale egin beharreko egunetakoa da gaurkoa Retabet Bilbo Basketentzat. Bizkaiko taldeak Eurokopan bizirik jarraitzea dauka jokoan; zehatzago izanda, Top 16rako sailkatzea. Bere eskuetan dauka. Gaur Moskun, Khimkiren kantxan irabazten badu, hamasei onenen artean egongo da.

Egitekoa, ordea, sinplea bezain zaila da, Errusiako taldea aurkari benetan indartsua baita, Euroliga irabazteko hautagai nagusietako bat. Sailkapenari erreparatu besterik ez dago: lehena da, eta gaur gertatzen dena gertatzen dela hala izaten jarraituko du. Bi partida besterik ez du galdu ligaxka honetan, biak etxetik kanpo, Fuenlabradan (Espainia) eta Rytasen (Lituania). Etxean, berriz, irabazi egin ditu neurketa guztiak.

Bilbotarrek badakite zer egiteko gai den Dusko Ivanovicek entrenatzen duen taldea. Miribillan izan zuten horren berri, duela hilabete. Astindu ederra eman zien Khimkik (72-91). Atsedenaldian jada erabakita zegoen lehia, errusiarrek hamazazpi punturen aldea baitzuten (34-51). Gaur, hala ere, ez dute bete-betean aritzeko arrazoirik, baina Ivanovic aulkian egonda, zaila da imajinatzen halakorik baimenduko dienik. Carles Duranek entrenatutakoek euren onena eman beharko dute garaipena lortu nahi badute.

Bilbotarrek zorionerako, sailkatzeko aukera bat baino gehiago daukate. Izan ere, gaur galduta ere aurrera egin dezakete. Horretarako, multzoko beste partidan Lietuvosek Fuenlabradaren kantxan irabaztea behar dute. Baina hobe lukete horretan itxaropen handirik ez izaten, Espainiako taldeak ez baitu partidarik galdu etxean, eta Lituaniakoak ez baitu partidarik irabazi etxetik kanpo.


Asteburu potoloa, gaur 40 urte betetzen dituen Oinkari dantza taldearentzat

Goizean goiz hasita, gaur gauean Oinkari dantza taldeak eskainiko duen 'Oinkari, 40 urtez dantzan' emanaldia eskaintzeko prestatzen ari dira Olaederra kiroldegiko jokalekua. Zuzeneko musikariekin batera, 200 dantzari inguru arituko da dantzan taula gainean 22:30etatik aurrera. Egungo dantzari nahiz dantzari ohiak. Ikusmina piztu du saioak eta laster batean amaitu dira aforoa osatzen duten 800 sarrerak. Bihar, festa eguna izango da Villabonan Oinkariren 40. urteurrenaren harira. Asteburuko egitaraua:

AZAROAK 20 OSTIRALA (22:30). OLAEDERRA KIROLDEGIA

DANTZA EMANALDIA: “40 urte dantzan” ikuskizuna. Oinkariko dantzari eta dantzari ohiek elkarrekin prestaturiko ikuskizuna.

AZAROAK 21 LARUNBATA

11:00 Oinkariko dantzari txikien emanaldia herriko kaleetan zehar.

12:30 Oinkariko dantzari txikien hamaiketakoa Malkar plazan.

13:00 Dantza emanaldia Malkar plazan: “Tio Teronen semeak” ikuskizuna. Doan.

14:30 “40 urte dantzan” BAZKARI HERRIKOIA Aburuza sagardotegian. Bazkalondoan Unsain taldearekin erromeria.

20:30 Isk&bila txarangarekin kalejira Iru Aldeta tabernatik abiatuta.

Oharra bazkaria: Dantzari, dantzari ohi eta gurekin ospatu nahi duten herritar guztiei zuzenduta dago.


105 lagunek parte hartu dute Muxikako marrazki lehiaketan

Akuarela, tintea, argizaria, olioa edo bestelako teknikak erabilita marrazkia egin eta lehiaketara aurkeztera dituzte beraien lanak Muxikako 105 bizilagunek. Adin guztieetako herritarrak batzen dituen lehiaketa da hori; izan ere, bi urtetik aurrerako herritarrek parte har dezakete. Hala egin dute, eta kategorietan banatuta, saritu egin dituzte epaimahaiaren ustez onenak diren lanak.Irati Perez nagusitu da, esaterako, A mailan (2 -5 urte), eta Ainize Zubia, berriz, B mailan (6-8 urte). D mailan (9-12 urte) Uxue Zendagortagalarzak irabazi du lehen saria eta E mailan sari bakarra eman dute; Leizuri Barruetabeñarena, hain zuzen ere. Azkenik, 17 urtetik gorakoen mailan, Enara Alakanoren lana izendatu dute irabazle.Barikuan egin zuten sari banaketa Zubieta Errotan, eta leku berean daude parte hartzaileen lanak ikusgai, erakusketan bilduta.


'Harmailatik' kronika: Ford Mugarri-Fagor Industrial, eskubaloia

Ford Mugarrik eta Fagor Industrialek derbia jokatu zuten domeka goizean Iturripen eta azken minutuan erabaki zen partidua. Partidu bizia izan zen, baina oñatiarrek lortu zuten garaipena, 26-27.


Gizon bat atxilotu dute Gasteizen, bikotekidea kolpatzeagatik

Erasoa Zaramaga auzoko etxebizitza batean egin zuen gizonak, bikotearen semea aurrean zegoela.

30 urteko gizonezko bat atxilotu dute Gasteizen bikotekidea kolpatzeagatik, Udaltzaingoak ohar batean jakinarazi duenez.

Iturrion arabera, bikote bat eztabaidan zegoela eta ume baten negarrak entzuten zirela eta, Udaltzaingoari abisua eman zioten Zaramaga auzoko etxebizitza-eraikin bateko bizilagunek.

Hara heltzean, emakumea eta umea manta baten azpian topatu zituen agenteek, hankaz gora zegoen logela batean. Biktimak kolpeen markak zituen aurpegian eta zauriak gorputzeko hainbat tokitan.

Hori ikusita, agenteek gizonezkoa atxilotu eta polizia-etxera eraman zuten, emakumeen kontrako indarkeria egotzita. Emakumea etxebizitzan geratu zen, ez baitzuen ospitalera joan nahi izan.


Azken Portu ingururako udalak aurreikusi duen «pilotakada urbanistikoa» salatu dute Artiako Lagunek

Artiako Lagunek ere udalak Irungo Recondo lursailetan «pilotakada bidegabe bat» egiteko asmoa duela salatu berri du. Irungo Udaleko osoko bilkurak Pasquierreko lursaila birkalifikatzeko eta Azken Portu «babesik gabe» utziko duen akordioa onartzeko mozioa bozkatuko duela diote elkarteko kideek, eta akordio horrek beraz, Habitat Zuzentaraua eta 34/2015 dekretua «urratzen» dituela. Ostiraleko bilkuran bozkatuko dute.

Plan honek bost bloke, 200 etxebizitza eta 245 aparkaleku aurreikusten dituela diote Artiako Lagunek. Jose Antonio Santano alkateak Pasquier enpresarekin akordio bat prestatu duela diote Azken Portu ingururako, Bidasoa ibaiaren ertzean dagoen lurzoru hori birkalifikatzeko. Akordio horren arabera, industria lurzorua izatetik bizitegi erabilerarako lurzorua izatera igaroko litzateke eremua. Hala, elkarteko kideek diote Pasquier enpresak beste enpresa eraikitzaile bati saldu ahalko diola, «askoz ere prezio handiagoan». Era berean, babestuta beharko lukeen eremua babesik gabe geratuko litzakeela ere salatu dute.

Udalak birkalifikatu nahi duen eremu hori Natura 2000 Sarearen barruan dagoela gogoratu du talde ekologistak, Txingudi-Bidasoa KBE 1130 habitata Babes-eremu Periferikoan hain zuzen ere. «Legeak ezartzen du natur gune babestuetan eremu periferikoak errespetatu behar direla, kanpoko inpaktu ekologikoak edo paisaia inpaktuak saihesteko. Babes eremu hori 200 metroko zabalerako babes batean datza, ibaiaren ertzetik hasita, hau da, Bidasoa ibaioaren ertzetik GI-363 errepidera bitarteko lur guztia estaliko luke. araudi hori nahitaez bete behar da».

Artiako Lagunek gaineratu dutenez, lurzoru hori urbanizagarri egiteko udalak hartutako erabakiak ez du funtsezko errealitate bat kontuan hartzen: lursail hori bertako hegazti faunarentzat eta baita hegazti migranteentzat kokagune estrategikoa batean kokatzen dela. «Gipuzkoan babes maila hori duen espazio bakarra da», erantsi dute.

Biodibertsitatea mehatxupean

Talde ekologistak Bidasoa inguruak duen balio naturala nabarmendu nahi izan du. «Migrazio inbutu» bat dela diote, Europa osoko hegazti migratzaileen populazioen atsedenerako, elikadurarako eta babeserako eremua baita.

Horregatik guztiagatik, Artiako Lagunek, Ekologistak Martxan taldeak eta Bidasoaldeko Lagunek mozio alternatibo bat aurkeztu berri dutela jakinarazi dute, «eremu babestuaren urbanizazioa geldiarazteko asmoz». Honetan proposatu dute Eusko Jaurlaritzako Ekonomiaren AGarpen, Iraunkortasun eta Ingurumen Sailari eskatzea lurzati osoa eros dezala, «berroneratzeko eta integratzeko». Ordezkaritza duten talde guztiei dei egin diete azkenik, Santanoren mozioaren kontra bozkatzeko, finean, «eremu baliotsu honen babesaren aldeko botoa» emateko.

Amaitzeko, zuriketa berdea egitea leporatu diote udal gobernuari beste behin Artiako Lagunek. «Etxebizitza gehiago eraiki eta aparkaleku gehiago eraiki nahi dituzte. Hiri eredu zaharkitua da, 1970eko hamarkadan ainguratua, eta gainera, gure ondare berdea eta naturala suntsitzen duena».

Eremurako osatu duten aurre proiektua.


Epaileak Goñi inputatzea erabaki du "dietak estatutuen babesik gabe ordaintzeagatik edo baimena emateagatik"

Enrique Goñi Nafarroako Kutxako zuzendari nagusi ohia inputatzeko arrazoiak eman ditu Maria Paz Benito epaileak. Etzi deklaratu behar zuen, baina maiatzaren 28ra atzeratu du, Goñiren prokuradorearen eskaera onartu ondoren.

"Nafarroako Gobernuko Presidentetzan, Iruñeko Alkatetzan eta Ekonomia eta Ogasun Kontseilaritzan kargua zutenei zuzendari nagusi gisara dietak estatutuen babesik gabe ordaintzeagatik edo ordaintzeko baimena emateagatik" inputatu du zehazki Maria Paz Benito Iruñeko Instrukziozko 3. zenbakiko epaileak Enrique Goñi Nafarroako Kutxako zuzendari nagusi izandakoa.

Autoa kaleratzearekin batera, Goñik deklaratzeko eguna ere atzeratu du epaileak. Etzi 10:00etan zeukan hitzordua, baina maiatzaren 28an ordu berean deklaratzea onartu du inputatuaren prokudaroreak egindako eskaerari erantzunez.

Dagoeneko deklaratu dute inputatu gisara Miguel Sanz Nafarroako presidente ohiak, Enrique Maia Iruñeko alkateak eta Alvaro Miranda Ekonomia kontseilari ohiak, kutxak emandako dietak kobratzeagatik. Iruñeko alkatearen kasua artxibatzea eskatu du, berriz, fiskalak, eroskeria delitua baztertu ondoren. Hiru horiek CANeko batzorde iraunkorreko kide ziren Yolanda Barcinarekin batera. Barcina ezin dute inputatu Nafarroako Gobernuko presidente izanik, Espainiako Auzitegi Gorenari dagokiolako, ezein epaitegiri egokitzekotan, kasua ikertzea.

UPNko eta PSNko beste sei kargudunek ere deklaratu dute, lekuko gisa.


Bolondres taldeen lana bultzatzeko biltzen hasi dira Bortzirietan

Ekainaren 8an eginen dute bigarren bilera Berako Gure Txokoa elkartean

Bortzirietan bolondresen lana bultzatzeko asmoz lehenbiziko bilera egin zuten maiatzaren 13an Berako Herriko Etxean, Berako udal ordezkariek, Bortzirietako Oinarrizko Gizarte Zerbitzuetako teknikariek eta Lesakako Nagusilan eta Berako Elkarizan boluntario taldeetako kideek. Lesakako Nagusilan taldeak adintuei lagun egiten die eta Alonso Obeso buru dutela, hiruzpalau bolondres biltzen dira. Berako Elkarizan taldean ere adineko jendearekin ateraldiak antolatzen dituzte. Joan den ortzeguneko bileran, bolondres taldeen egoera zertan den aztertu zuten eta asmoa bi taldeak indarberritzea da eta, adli berean, jende berria murgiltzea laguntza talde hauetan. Bortzirietako Oinarrizko Gizarte Zerbitzuetatik gogoratzen dutenez, bolondres talde hauek lan ezberdinak egin ditzakete eta norberak aukeratzen ahal du bere denbora zertan eskaini: ezinduekin kanpaldiak, aisialdia eta denbora librea; beharra dutenentzat garraio zerbitzua eskaini; eskola laguntza; Saharako haurrak hartu; ospitaletan laguntza eman; adintuekin egon eta bertze hainbat.

Bigarren bilera ekainaren 8an eginen dute, Berako Gure Txokoa elkartean. Berenduaz gain, bolondresen zerrenda ere berritu nahi dute. Bilerara joateko interesa dutenek 948 635036 telefonora deitzen ahal dute edo ssb@lesaka.net helbide elektronikora idatzi.


Bittor Alkiza: "Agian, futbolari garrantzia handiegia ematen zaio"

Iraurgi Cup-en inguruan antolatu duten mahai-inguruan hartuko du parte gaur, 19:00etan, Sanagustinen

Oinarrizko futbolaren gainekoa izango da eztabaida

Iraurgi Cup txapelketaren harira, oinarrizko futbolari buruzko mahai-ingurua egingo dute gaur, 19:00etan hasita, Sanagustin kulturgunean. Txetxu Urbieta esatariak gidatuta, futboleko aurpegi ezagunek hartuko dute parte: Jabo Iruretak, Xabier Azkargortak, Jose Mari Eizagirrek eta Bittor Alkizak, hain zuzen ere. Alkiza Realeko oinarrizko futbolaren zuzendaria da, eta Urola Kostako Hitza-rekin aritu da solasean.

OInarrizko futbola izango duzue hizpide mahai-inguruan. Harrobia al da etorkizuna?

Realaren kasuan, ez nuke esango etorkizuna bakarrik denik. Orainaldia, behintzat, hala da. Nahiz eta jokalari batzuk kanpotik ekartzen diren, guretzako eta gure bidea harrobiko jendea lehenengo taldera bideratzea da.

Realeko oinarrizko futbolaren arduradun zaren aldetik, nola ikusten duzu egungo gaztetxoen maila eta haiekin egiten den lana Gipuzkoan?

Gipuzkoan maila onean lan egiten duen futbol elkarte ugari dago, eta jokalari gazteek gero eta maila handiagoa dutela esango nuke. Agian, oraingo haurrek ez dute kalean horrenbeste jokatzen, baina lehen baino azkarrago hasten dira entrenatzen. Ondorioz, gero eta prestatuago daude.

Nolabait esateko, beheko kategorietatik hasten direlako trebatzen?

Horretan saiatzen gara. Egia da askotan txikiegiak direla zenbait entrenamendu egiteko, baina munduak eta gizarteak oraintxe bertan horrela funtzionatzen du. Agian, arlo honetan garrantzia handiegia ematen zaio futbolari, eta lasaitasun pixka bat beharko luke, nahiz eta zaila izan. Futbolak nola eta zenbat mugitzen duen ikusita, askotan txikitatik bideratzen dituzte kirol honetara, eta profesional bidea har dezaten nahi dute lehenbailehen.

Ludikotasuna sustatu beharko litzatekeela uste al duzu?

Nire ustez, bai. Futbolean ez ezik, gizarte honetako arlo guztietan epe luzera begiratzen da, eta, askotan, une bakoitzean eman beharreko pausoak ez dira ematen, poliki-poliki, eman behar diren bezala. Etaparik erre gabe, alegia.

Mahai-ingurua Iraurgi Cup txapelketaren harira dator. Horrelako kirol egitasmo batek zer-nolako onurak dakarzkie jokalari gazteei?

Oso garrantzitsua da. Azken finean, maila handiko txapelketa izango da, eta haurrei iluso handia egiten die bertan jokatzeak. Talde inportanteen aurka indarrak neurtzen dira, eta bertan ikusten da bakoitzak zer-nolako maila duen, baita beste taldeek nola jokatzen duten ere. Sekulako giroa sortzen da, gainera.


Errebaleko festetan ez da sokamuturrik izango, 'mingain urdin' gaitza dela eta

Gipuzkoan 56 abelburutan atzeman dute gaixotasuna

Prebentzio neurri gisa, ganadu feria, kontzentrazio edota azokak galarazi egin dituzte

Larunbat honetan ospatuko dute Errebalean San Martin Deunaren eguna eta urtero bezala, orain ere sokamuturra egiteko intentzioa zuten. Aurten, hala ere, ez da sokamuturrik izango. Egunaren antolatzaileek azaldu dutenez, Herrizaingo Sailetik abisua eman diete Gipuzkoako zenbait ganaduri atzemandako mingain urdin gaitza dela medio, sokamuturrik ezin izango dutela egin.

Gipuzkoan 56 abelburutan atzeman dute gaixotasuna eta prebentzio neurri gisa, ganadu feria, kontzentrazio edota ganadu azokak galarazi egin dituzte. Gipuzkoan ez ezik, Nafarroan ere azterketak egiten hasi berri dira.


Jazarpenaren inguruko lanketarako Adi lagun! ekimena egin dute Elkar Hezi ikastetxean

Hiru eragileren artean bideratutako ekintza izan da: Elkar Hezi ikastetxea, Setem gobernuz kanpoko erakundea eta Eider Eibar margolaria. Hamabi taldetan banatu ikastetxeko lehen hezkuntzako ikasle guztiek hartu dute parte lanketa horretan

Egun bereziak izan dira honakoak Oñatiko Elkar Hezi ikastetxean. Ikasleekin zein familiekin jazarpen egoeren gaineko lanketa egiteko Adi Lagun! ekimena egin dute. Emaitza gaur amaitu dituzten lau marrazki handiak dira. Lehenengo egitekoa pertsonaiak sortzea izan zen.

Marrazkiak gaur amaitu dituzte eta eskolan ipiniko dituzte denen begi bistan egon daitezen. Irudimena landu dute ikasleek eta horrekin batera jazarpen egoeren inguruko gogoeta eta iritzi trukaketa egin dituzte. Lanketari horri ematen diote balioa ikastetxeko arduradunek.

Ikasleekin batera familiek ere aukera izan dute ekimenean parte hartzeko. 30 bat lagunek hartu dute parte prozesuan izan guraso, aiton-amon edo zaintzaile. Neska-mutikoendako esperientzia polita izan da.


Abenduaren 15a arte zabalik Euskararen Ginkanan izena emateko epea

Hasiera batean abenduaren 3a bazen ere Euskararen Ginkanaren 5. edizioan izena emateko azken eguna epe hau abenduaren 15a arte luzatu da.

Abenduaren 3an eman zitzaion hasiera Euskararen Ginkanaren 5. edizioari eta egun berean amaitu zen lehiaketan parte hartzeko epea. Halere, epe hau luzatzea erabaki dute antolatzaileek eta taldeei izena emateko aukera zabaltzea abenduaren 15a arte.Izen ematea www.euskararenginkana.eus webgunean egin behar da.

Dagoeneko 24 dira ginkanan izena eman duten taldeak. Izaera eta eremu geografiko desberdinetakoak dira taldeok, gipuzkoarrak eta nafarrak dira talde gehienak baina badira bizkaitarrak eta arabarrak ere, bada Lapurdi, Zuberoa eta Nafarroa Beheko ikasle euskaldunek osatutako taldea ere eta baita Madrilen bizi diren euskaltzale taldea ere. Anitza da taldeen izaera, badira aisialdi eta kultur taldeak, euskara elkarteak, euskaltegiak, mintzapraktika taldeak, hezkuntza arlokoak, ikasle taldeak, … Saria irabaziz gero finantzatu nahi dituzten proiektuak ere anitzak dira eta benetan interesagarriak, Euskararen Ginkanaren webgunean bisitatu ditzakezue beraien buruak eta babestu nahi dituzten proiektuak aurkeztuz egin dituzten bideoak.

Euskararekin eta euskaraz jolastuz dibertitzeko lehiaketa da Euskararen Ginkana eta sariarekin euskara sustatzea du helburu. Animatu eta parte hartu 3.000€ko saria duzue zain.


Gutxienez 15 atxiloketa, Kongresuko 'setioa' hasi baino lehen

Plataforma batek arratsaldean Kongresuan "setioa jartzeko" deia egin du, eta Poliziak 1.400 agente izango ditu bertan.

En Pie plataformak gaur Diputatuen Kongresuan "setioa ezartzeko" deia egin du, Espainiako Gobernuak dimisioa eman, Gorteak desegin eta trantsizio prozesua abiatu arte.

Segurtasun Indarrek segurtasun eremu zorrotza ezarri dute, eta guztira 1.400 polizia bertaratuko dira Ganbera babestera.

Plataformak 17:00etarako deitu du protesta, eta hiru abiapuntu ezarri ditu (Puerta de Alcala, Emperador plaza eta Puerta del Sol), leku horietatik Kongresura joan eta "inguratzen" hasteko.

Diputatuek ez dute saiorik egingo gaur, baina plataformak eutsi egin dio deialdiari.

Protestaren sustatzaileek "segurtasun eremua zeharkatzeko" deia egin dute, Ganberaren atarira gerturatu ahal izateko.

Hori da, hain zuzen ere, deitzaileek euren webgunean jasotako aholkuetako bat, protestan jarraitu beharreko "estrategiaren" baitan. Txosten horretan, hainbat "defentsa taktika" azaldu dituzte, Poliziaren balizko kargetan erabiltzeko.

"Ez dugu erasorik onartuko gure oinarrizko eskubideen defentsa zilegiaren baitan", ohartarazi dute. Horregatik, "behar den uneetan defentsa zilegia" egiteko deia egin dute.

Poliziak protestariak sakabanatzen baditu, "hiri osoa" protesta-gune bihurtzea eta esku artean "zuziak" izatea eskatu dute.

Era berean, "bigarren mailako" beste hainbat ekintza egitea proposatu dute, hala nola "errepideak ixtea, itxialdiak egitea, higiezinen agientzien etxebizitzak okupatzea eta kutxazain automatikoak erabilezin uztea".

M-15 mugimenduak ez du bat egin

M-15 mugimenduari lotutako hainbat taldek ez dute bat egin protestarekin, En Pie plataformak indarkeria erabiltzeko deia egin duelako.

Hipotekak Kaltetutakoen Plataformak (PAH) ere errefusatu egin du deialdian parte hartzea.

Barne Ministerioaren oharra

Jorge Fernandez Diaz Barne ministroak Kongresua "bortxaezina" dela gogorarazi die protestaren sustatzaileei, eta Poliziak "indarkeria erabiltzeko deiei aurre" egingo diela ohartarazi du.

Eloy Velasco Auzitegi Nazionaleko epaileak ikerketa abiatu du, deialdia delitu ote den ebazteko.

Gutxienez 15 atxiloketa

Kongresuko 'setioa' hasi baino lehen, Espainiako Poliziak gutxienez 15 pertsona atxilotu ditu, deialdi horren harira.

Lehen atxiloketak goizaldean egin dituzte, Madrilen: lau pertsona atzeman dituzte, suteak piztu nahi izatea leporatuta, Barne Ministerioak prentsa-ohar batean jakitera eman duenez.

Aipatu iturriak azaldu duenez, banketxe baten sukurtsala erretzera zihoazenean atxilotu dituzte ustez talde anarkistetako kideak diren lau lagunak. Era berean, zortzi bengala, lau petardo eta bi gasolina ontzi atzeman omen dizkiete.

Ondoren, Poliziak 11 pertsona atxilotu ditu Madrilgo Unibertsitatearen Zientzia Politikoen fakultatean. Barne Ministerioaren arabera, atzemandakoek makilak eta kaputxak zituzten, eta gehienak agenteei aurre egiteagatik hartu dituzte atxilo.


IBAIZABAL: Ondare industriala eta parte-hartzea (UEU)

Sasoia heldu da eraikin eta eremu industrialek egoera honetan jokatzen duten paperaz hitz egiteko. Eta horixe egingo dute Udako Unibertsitatean, Eibarren uztailaren 15etik 17ra, Anartz Ormazak kontatu digunez.

DESKARGATU HEMEN


Nafarroako Gobernuko kontseilari gehienak lotuak dituzte lau indarrek

Geroa Baik, EH Bilduk, Ahal Dugu-k eta Ezkerrak kontseilarien «portzentaje handi bat» hitzartu dute, eta gaur guztiak hitzartzea espero dute.Akordioa itxi arte izenik ez zabaltzeko konpromisoa daukate

Izen-abizenak jakitea baino ez da falta. Atzo Nafarroako Gobernuaren egitura hitzartu zuten Geroa Baik, EH Bilduk, Ahal Dugu-k eta Ezkerrak, eta kontseilarien izenen «oso portzentaje handi bat» lotu zuten, Uxue Barkos Geroa Baiko presidentegaiak hala azpimarratuta. Adolfo Araizek (EH Bildu) esan zuenez, «kontseilari gehienak» hitzartuta dauzkate. Elkarrizketak aurrerantz doaz, eta korapiloaren azkeneko hariak askatzea baino ez da falta. Negoziazioetako parte hartzaileek aurreratu dute gaur itxi daitekeela dena, baina guztia lotu arte «erabateko diskrezioz» jokatzeko konpromisoa hartu dute. «Ez da Geroa Bairen gobernua izango. Egiturari dagokionez, guk proposatutakoari erantzuten dio, eta departamentuen ardura hartuko duten pertsonekin gizartearen beharrei erantzungo zaie. Alderdien gehiengoa ados dago horrekin», adierazi zuen Barkosek, arratsaldeko bileraren ondotik.

Egiturari dagokionez, atzo bi kontu nagusi argitu zituzten lau indarrek. Alde batetik, alderdiek gobernuan izango duten presentzia. Negoziazioek hiru fase argi izan dituzte, eta hasiera-hasieratik eztabaidagai zuten ohiko koalizio gobernua izango ote den edo, Geroa Baik hamaika aldiz esan bezala, alderdien kuotarik eta kargu organikorik gabeko bat izango den. Gobernu osaeraren azken fasean sartuta, talka izan da Geroa Bairen eta EH Bilduren artean, bi ereduei buruz.

Geroa Baik negoziazioen lidergoa izatea baliatu du bere ereduaren alde apustu egiteko. Herenegun EH Bilduk tonua gogortu bazuen ere, atzo Araiz eledunak onartu zuen gainerako alderdiek bat egin dutela Geroa Bairen proposamenarekin. «Gure ereduak ez du gehiengorik izan, eta ez du islarik izango gobernuan. Ez dugu lortu gure proposamenak besteek eta, batez ere, Geroa Baik onartzerik». Araizek berretsi du EH Bildurentzat koalizio gobernua zela eredurik egokiena elkarren arteko ardurari eusteko eta gobernurik egonkorrena lortzeko. Talka hori, ordea, ez da izan oztopo negoziazioak eteteko.

Gobernuaren egitura eta departamenduak erabat itxi dituzte. Nafarroako Gobernuak presidente bat —Uxue Barkos— eta bi presidenteorde izango ditu. Presidenteorde ekonomikoaren ardurapean bi departamendu egongo dira: batean, Ekonomia eta Ogasuna egongo dira; eta bestean, Industria, Ikerketa eta Garapena, Merkataritza, Turismoa eta Sustapena.

Lau alderdiek ekainaren 30ean itxitako akordio programatikoan gizarte politikek garrantzi berezia hartu dute, eta organigraman ere hori islatzen da. Presidenteorde sozialaren gain egongo da Gizarte Politikak, Enplegua eta Etxebizitza departamendua.

Gainerako sei departamenduak honakoak dira: Osasuna; Hezkuntza; Presidentetza, Funtzio Publikoa, Justizia, Gobernu Irekia eta Gardentasuna; Hizkuntza Politika, Berdintasuna, Bakea eta Elkarbizitza, Bulego Estrategikoa; Landa Garapena, Tokiko Administrazioa, Ingurumena eta Lurralde Antolamendua; eta Kultura, Parte Hartzea, Kirola eta Gazteria.

Eredu desberdin bat

Departamenduen izenak eta elkarren arteko baturak argi adierazten du gobernu murriztu bat egiteko borondatea, baina baita asmo politiko argi bat ere. Adibidez, gardentasunak, parte hartzeak, berdintasunak edo bakegintzak lehendabiziko aldiz gobernu barruan sartuko dituzte. Bestetik, alor batzuk departamendu jakin batzuetan izateak eredu desberdin bat islatzen du: Hizkuntz Politika Hezkuntzatik ateratzeak, edo Enplegua Industriatik.

Sailen izenak ezagututa, kontseilarien izen-abizenak ezagutzea baino ez da falta. Atzo Geroa Baik proposamen bat luzatu zien besteei eta, Barkosen hitzetan, haiek «oso ondo» hartu zuten. Eskaintzan kontsentsuzko izenak bilatu dituztela iradoki zuen. Geroa Baiko presidentegaiak ez zien pista handirik eman kazetariei baina bai aurreratu zuen Ezkerrak eta EH Bilduk egindako proposamenekin eurena «onerako» aldatu dela. «Ez dugu bilatu proposamen itxi bat egitea».

Ereduen arteko talka izan ostean, EH Bilduk «interesgarritzat» jo zuen atzo lortutako adostasuna, «nahiko handia» dela iritzita. Herenegun ezkortasun puntu bat agertuagatik, azpimarratu zuen lau alderdiek akordiorako borondatea islatu dutela. Araizek aipatu zuen euren proposamenak «harrera ona» izan duela gainerako indarren aldetik.

Bileraren ondotik lehena hitz egitera Ezkerrako Jose Miguel Nuin azaldu zen, eta oso zuhur jokatu zuen. Haren esanetan, Ezkerra lanean ari da «ahalik eta gobernu onena» erdiesteko. Nuinek argi utzi zuen akordioa erabat itxi arte izenak gordetzeko konpromisoa zintzo bete nahi dutela, eta ez zuen baztertu azken akordioak guztien adostasunik ez izatea, nahiz eta helburua hori izan.

Gaurko ixtea espero dute

Oraindik guztia ez da erabat itxi. «Pertsonei dagokionez, adostasuna handia lortu dugu, baina esparru batzuk erabat lotzeke daude. Espero dugu ahalik eta kontsentsurik handiena lortzea», zioen Araizek. Barkosek azken hitza izan nahi du, eta ikusiko da hitzartu gabeko egoera hori nola kudeatzen duten. Gaur dena ixtea espero dute. Astelehenean izango da inbestidura saioa. Ahal Dugu-k ez du kontseilarien izenik proposatu. Bilera amaituta ez zuten adierazpenik egin, eta gaur egingo dituztela esatera mugatu ziren.

Gaurko bilera 11:30 aldera hasiko da, asteroko Eledunen Batzordearen ondotik. Batzorde horretan itxiko dituzte inbestidurako xehetasunak.


Bi grebalariak gorde egin dira kartzelan aurkezteko zuten azken egunean

Bi urte eta erdiko espetxe zigorra jarri zieten Urtzi Martinez eta Jon Telletxeari, 2012ko martxoaren 29ko greban pintaketak egitea egotzita. Atzo zuten espetxean aurkezteko azken eguna, baina ezkutatu egin dira. Urriaren 11rako Aske Gunera deitu dute, Bilbon, Deustuan.


Seiurte, 'B Aldea'n

'Atlantida' azken diskoa aurkeztera etorriko da laukotea 'B Aldea'ra.

Seiurtek Atlantida laneko musikarekin zipriztinduko du 'B Aldea'. 2003an Bapatean diskoa atera zutenetik, euren estudioko bosgarren lana du laukote berriztarrak. Azken diskoaren ingurukoak ezagutarazteaz gain, 'B Aldea'n euren hurrengo kontzerturako sarrerak ditugu zozketan. Ez galdu aukera eta parte hartu!

Aste mamitsu baten hirugarren atala izango du gaur Ainhoa Urretabizkaiaren eta Xabier Doncelen saioak. Gogoan izan, aurretik Ero eta Josu Bergara izan direla 'B Aldea'n, euren azken diskoak aurkezten. Elkarrizketa horiek entzungai dituzu jada saioaren atarian.

Bihar, merezitako amaiera emango diogu asteari. Zu zara ostegunetako jaun eta jabe: zuk eskatu eta guk jarri. Barra librea izango duzue nahi duzuen abestia eskatzeko.

Aitzakiarik ez, beraz, hitzordura huts egiteko. Astelehenetik ostegunera, 21:00etatik aurrera, ez galdu 'B Aldea'!


Madril, eta gero Mosku

Gescrap Bizkaiari Estudiantesen aurkakoa irabaztea komeni zaio, ligako zortzi onenen artera itzultzeko

Ate-joka dago Euroligako azken laurdenetako kanporaketa ikusgarria, baina Mosku urrun dago oraindik. Hurrengo asteazkenean hasiko da kanporaketa hori, eta Gescrap Bizkaiak etxeko lanak egin behar ditu Euroligan murgildu aurretik. Estudiantesen aurka jokatuko du gaur arratsaldean (17:00, TDP), Madrilen, burua erabat Euroligan jarri baino lehen, eta behar baino lehenago ez jartzea komeni, hala egin duenean muturrekoa jaso baitu Katsikarisen taldeak. Murtzian, adibidez. Arrakastaren aparrean galduta, Montespaschiri irabazi ostean, ezustean galdu zuen. Jokalariek onartu zuten nekatuta eta komenigarria den intentsitate eta grina gabe joan zirela Murtziara. Astebete geroago istorio bera. Malagan garaipen handia lortu Euroligan, eta etxean Bartzelonaren aurka galdu. Krisialdi horrek hiruzpalau egun iraun zuen, Bizkaiak sekulako astindua jaso zuelako Badalonan Joventuten aurka.

Zorionez, taldea egoera bideratzen hasi zen joan den igandean, Fuenlabradaren aurka, eta aste osoa izan dute Estudiantesen aurkakoa prestatzeko. Ondo etorri zaio atsedenalditxoa taldeari, fisikoki kili-kolo zeuden hainbat jokalari osatu direlako eta kantxaratzeko prest egongo direlako gaur. D'Or Fischerren itzulera da denetan garrantzitsuena. Atzo egin zuen lehen saio osoa taldekideekin, eta sasoi on-onean ez badago ere, laguntza ona eman diezaioke taldeari.

Roger Grimau eta Mavroeidis ere jokatzeko prest daude. Belauneko odol isuria sendatzeko ia hamar egun behar izan ditu kataluniarrak, baina astearteaz geroztik batere arazorik gabe aritu da lan saioetan. Mavroeidis ere osatu da. Greziarraren egoera fisikoarekin zuhurtzia handiagoa dute taldeko medikuek. Orkatilako hezurrean hematoma mingarria zeukan, eta hori sendatzeko botika onena denbora eta atsedena dira. Litekeena da Katsikarisek greziarraren parte hartzea mugatzea eta, ezeren okerrik ez dela, Mamadou Sambek minutu batzuk jokatzea Madrilen. Irabaziz gero, oso litekeena da Bizkaiak zortzi onenen artean bukatzea jardunaldia.

Estudiantesi dagokionez, bulegoetako krisi sakonean murgilduta dago. Jose Vicente Pepu Hernandezek taldea utzi zuen joan den astean. Trifon Poch-ek hartu du lekukoa, eta zulotik ateratzeko helburuarekin, jokalari pare bat fitxatu dute: Willie Deane eta Tariq Kirksay. Donostian egin zuten debuta bi horiek, eta Lagun Aroren astindua jaso, baina aurreko asteburuan Malagan irabazi zuen Estudiantesek. Bueltan izango da gaur Jayson Granger joko antolatzailea, bizkarreko arazoak gaindituta.


Espainiako Gobernuak autonomo faltsuak borrokatuko ditu

Enpresek Gizarte Segurantzan kotizatzeari izkin ez egitea nahi du. 430 euroko laguntza berreskuratuko dute 41.000 langabek.


Ukrainak garaipen garrantzitsua lortu du Suediaren aurka (2-1)

Ibrahimovicek sartutako golari esker 0-1 irabazten hasi dira suediarrak, baina bere taldeak gehien behar zuenean Shevchenko azaldu da, eta markagailua irauli du bi gol sartuta (2-1).

Ukraina 2012ko Eurokopa honetako antolatzaileetako bat da Poloniarekin batera, eta gaur ezin hobeto ekin dio txapelketari Suediaren aurka 2-1 irabazita. Gainera, Ukraina da D multzoko liderra, Frantziak eta Ingalaterrak 1-1 berdindu baitute.

Lehen zatia parekatua izan da, eta ez da golik egon (0-0). Bigarren zatian, ordea, gol aukera eta gol ugari egon dira. Suedia 0-1 aurreratu da Ibrahimovicek 52. minutuan sartutako golari esker. Hiru minutu geroago, ordea, Ukrainak erantzuna eman du. Shevchenkok 1-1ekoa sartu du 55. minutuan. Berdinketaren gola bikain etorri zaio Ukrainari, eta etxekoek erasora jo dute. Horrela, 62. minutuan, Shevchenkok 2-1koa egin du erremate on batekin. Partidako azken minutuetan, Suediak partida berdintzeko gol aukera onak izan zituen, baina aurrelariak ez ziren fin ibili aurkariaren ate aurrean.

Fitxa teknikoa: 2 - Ukraina: Pyatov; Selin, Jacheridi, Mihalik, Gusev; Konoplianka (Devich, 90. min), Tymoschuk, Yarmolenko; Nazarenko; Shevchenko (Milevsky, 81. min) eta Voronin (Rotan, 84. min). 1 - Suedia: Isaksson; Martin Olsson, Mellberg, Granqvist, Lustig; Elm, Kallstrom; Larsson (Wilhelmsson, 68. min), Ibrahimovic, Toivonen (Svensson, 64. min); Rosenberg (Elmander, 71. min). Golak: 0-1, 52. min: Ibrahimovic. 1-1, 55. min: Shevchenko. 2-1, 62. min: Shevchenko.Epailea: Cüneyt Sakir (Turkia).


Amher-en Aste Multikulturala

gaur hasiko da ipuin kontaketarekin

urtero bezala, Hernaniko Amher-Sos Arrazakeria taldeak Aste Multikulturala antolatu du. Integrazioa, berdintasuna, elkartasuna eta aniztasuna bultzatzea helburu duen Aste Multikulturala gaur hasiko da Virginia Imazen ipuin kontaketarekin. Imazek La Memoria del fuego antzezlanaren bidez, ipuinak kontatuko dizkie helduei. Emanaldia Biterin izango da gaur, arratsaldeko 19:00etan.

Ostegunean arrazakeriari buruzko hitzaldia

Etzi, ostegunean, emango zaio jarraipena Aste Multikulturalari. Egun horretarako mahai-ingurua antolatu dute Biterin. Hizketagai izango da Arrazismoa eta delinkuentzia: fikzioak, errealitateak eta hobetzeko neurriak. Hitzaldia emango dute Agustin Unzurrunzaga Sos Arrazakeriako bozeramaileak eta Cesar San Juan Euskal Herriko Unibertsitateko Psikologoak. Ostegunean, arratsaldeko 19.00etan Biterin izango da.

Ostiralean festa Plaza Berrin

Aste Multikulturala ostiralean amaituko da eta egun horretarako festa antolatu dute. Arratsaldeko 16:30etan hasita izango dira txokolatada, Ansa ahizpen kontzertua eta Esperanza Latina taldearen dantzaldia. Festa Plaza Berrin izango da; euria egingo balu, Sandiusterrin.

Argazki lehiaketako sari banaketa ere bai

Amherrek argazki lehiaketa antolatu du aurten lehenengo aldiz eta sariak Aste Multikulturalaren barruan banatuko dituzte. Ostiralean arratsaldeko 18:00etan izango da Plaza Berrin (eguraldi txarrarekin Sandiusterrin). Hernaniarrek beren botua emateko aukera ere badute eta horretarako lanak ikusgai jarri dituzte leku hauetan: Oan, Peña Okindegian, Iradin eta Kinoan. Kaxa bat jarri dute denda bakoitzean botua eman ahal izateko.


Arce raperoaren emanaldirako sarrerak agortuta

Ikusmin handia sortu du Arce Galiziako raperoak bihar, egubakoitza, Arrasaten egingo duen emanaldiak; horren erakusle da dagoeneko agortu direla sarrera guztiak. Hala ere, Arrasate Irratiko entzuleek eta Goiena Klubeko bazkideek badute oraindik hainbat sarrera eskuratzeko aukera. Bihar, egubakoitza, goizeko 11:00etan egingo dute zozketa; 10:30ak bitartean jasoko dituzte parte-hartzaileen izenak.

Arrasate Irratiko zozketan parte hartzeko, deitu 943 25 05 05 telefonora edo idatzi irratia@goiena.eus helbidera. Goiena Klubeko bazkideek, berriz, honako bide horiek dituzue zozketan parte hartzeko: kluba@goiena.eus helbidera idatzita; SMS bidez: KLUBA Arce [bazkidearen zenbakia] 688 69 00 07 zenbakira idatzita edo WhatsAppa bidalita: KLUBA Arce [bazkidearen zenbakia] 688 69 00 07 zenbakira.


"Lehen gehiago kostatzen zitzaidan etxean egotea orain irtetea baino"

Erretiroa hartuta dago, baina merezitako tokia du oraindik Gomiztegi baserrian, Artzain Eskola hartzen duen tokian. Fraide izateko eta artzain izateko bokazioa, biak ditu frantziskotar honek, baita bertso munduko umorea ere.

Bere ardien izenak libretatxo batean jasotzen omen ditu. Baina izena soilik ez, euskal ardiari izana ere eman dio Nikolas Segurolak (Matxinbenta, Gipuzkoa, 1939) bere lanarekin. Arantzazun bertan, Gomiztegi baserriko mahai gainean, San Frantziskoren irudiaren azpian, gazta, ardoa, salda eta kafea txandakatu dira elkarrizketak aurrera egin ahala. Bere apaltasun neurrigabeak zenbateraino ez ote du ezkutatzen gizonaren izanaren neurria...

Aditua zarela baliatuz, galdera egingo dizut: zuri nola gustatzen zaizu gazta, biguna, gogorra, zaharra, berria...?

Ona bada, era guztietara. Baina zerbait esateagatik, gazta berri samarra baldin bada, bi edo hiru hilabetekoa, ketua gustatzen zait; bizitasun pixka bat eman diezaiola, oraindik behar bezalako gustua hartu gabe duelako. Gero, sei-zazpi hilabete dituenean, orduan dago gazta ondoena. Hor ez dauka ke beharrik, kearekin okerragotu egiten da. Gero, ez zait gozoarekin nahastea gustatzen.

Eta ardoarekin?

Bai, ardoa bai. Ardoa galarazita daukatenek ura ateratzeko esaten didatenean, nik beti esaten diet gaztak urarekin lokatza egiten duela ahoan, eta ardoarekin halako jaki goxo bat...

Txikitatik artzain?

Jaio ginenetik. Akordatzen naiz umeak ginela, igual 6 urte edo. Etxe parean genituen ardiak, tartean gurdia pasatzeko lain bidea zegoela. Bildotsak jaiotzen ari zirenean, gauean anaia zaharrena-eta ohetik jaiki eta joaten ziren haztegira. Gu umeak ginen, eta ez ziguten uzten, hoztu egingo ginelako edo. Baina akordatzen baginen... Han izaten ginen.

Orduan txikitatik ardiekin.

12 urterekin etorri nintzen honantz kolegiora [Arantzazura], eta ordurako nik bakarrik askotan jezten nituen ardiak.

Eta hona kolegiora etorri zinenean pentsatzen zenuen hemen bizitza osoa egingo zenuela?

Asmo horrekin etortzen da... ezta? Baina segurantzia gutxirekin. Badago hor argazki bat 1953koa, ni etorri eta bi urtera ateratakoa, ikasle guztiekin. Egoten naiz begira ea ezagutzen ditudan, eta ezagutu bai, baina fraide daudenak oso gutxi, eta Arantzazun bi bakarrik gaude.

Kolegioan zenbat urte egin zenituen?

Lau urte egin nituen. 16 urtetik 19ra arte etxean, eta gero honantz itzuli nintzen hermano izatera.

Eta ordurako Gomiztegin zeuden fraideak?

Bai, justu 53an etorri ziren. Zuek etorri zareten bide hori ez zen orduan. Harrobian gora etortzen zen bide kaskar bat zegoen, eta oso txarra zen idiak eta ganadua ekartzeko. Bidea fraideek egin zuten. Bazuten 5.000 kilo-edo izango zituen konpresora bat, hermano batek berak osatutakoa piezekin. Eta hari tira egitera gu etortzen ginen errekreoetan eta; igual izango ginen 50 bat tiraka egiten sokarekin.

Kolegio zorrotzetik ihesbide al zen hona etortzea?

Ez dut uste. Ni Arantzazun oso zoriontsu izan naiz lehenengo-lehenengotik. Etorri nintzenean mutikotan badakizu noiz sufritzen nuen gehiena? Artzainak Urbira joaten zirenean. Leiho paretik pasatzen zirenean, ez genuen baimenik leihora irteteko haiek ikustera. Inoiz errekreo denboran igotzen ziren, eta halako orkestrarik nik ez dut sekula santan entzun. Haiek ekartzen zituzten, bulun-bulun, haien zintzarri hotsa...

Haiekin igotzeko desiatzen gelditzen zinen?

Igotzeko ez dakit, egun guztian haiek ikusten egoteko bai.

Aizu, baina zenbateraino ez da artzain bizitza pixka bat idealizatuta egon? Zenbatetan morroia bidaltzen zuten hara bakarrik egotera, lan gogorrenera...

Ez dakit idealizatu den, baina nik uste dut artzain izateko artzaintza ideal bezala eduki behar duela edozeinek; bokazionala-edo behar duela. Nik beti galdetzen diet hona artzain ikastera zergatik datozen. Batzuek ondo irabazten delako esan izan didate. Eta nik erantzuten diet horretara badatoz askoz hobeto irabazten den tokiak badaudela. Orain, gozatzen baduzu artzaintzarekin, orduan itxuraz bizi daiteke, eta gustura egiten duzu lana.

Baten batek egin du atzera behin ikasten hasita?

Askok. Ikusten dutenean artzaintza zer den. Batzuek berehala ikusten dute. Eta guk ere bai! [barreak]. Baina badaude kasu harrigarriak. Badago istorio oso polit bat, aita Usurbilgoa zuen Iparraldeko gazte batena. Gurasoek hura jatetxe-jabe izatea nahi zuten, eta karrera hori eman zioten; jatetxea egin eta guzti egin zioten. Gazteak ezetz eta ezetz esaten zien, baina gurasoek pentsatzen zuten behin jatetxea ikusita animatuko zela. Hura ireki behar zuen bezpera gauean, gurasoei ezer esan gabe, 02:00etan Arantzazun aurkeztu zen gaztea. Donato zegoen atezain, eta adin hartako gazte bat ikusi zuenean, «zer habil hemen?», galdetu zion. Eta hark «neuk baneki», erantzun. Igande goiza zen, eta Donatok pentsatu zuen, beste asko bezala, gaztea drogarekin-edo ibili eta orain nonbaiterako diru eske zetorkiola. Galdetu ere ez zion egin, horrela gehiago ere etortzen zirenez. Mila pezetakoa ekarri zion, uste dut ohitura hori zegoela hala etortzen zirenekin. Gazteak esan zion: «Ez daukat diru asko, baina ezta beharrik ere. Hori ez da nire arazoa». Azkenean, abegi egin zioten Arantzazun astebetez, jakinda gurasoen ihesi zebilela, eta ardiak gustuko zituela jakin zutenean, hona Gomiztegira ekarri zuten hamabost egunez.

Eta etxera itzuli zen?

Elustondo eta nire artean konbentzitu genuen gurasoekin hitz egiteko, onartuko zutela bere egoera eta barkatuko zutela, edo igual barkazioa eskatu. Eta haiei deitzekotan gelditu ginen. Etorri ziren aita eta ama, jai eguerdi batean. Ikusten dut aita, eta aiba! «Hi al hintzen?». Eta hark ere berdin: «Hi al hintzen?» [barreak] Asko ezagutzen genuen elkar haren aitak eta biok. Garai hartan Usurbilen egiten zen bertsolari txapelketara joaten nintzen, eta aita hori ere ibiltzen zen hura antolatzen. Nik zer jakingo nuen haren aita zela... Laguna zela ikusita, gogor samar hitz egin nion. «Hik uste al duk eskubiderik badagoela? Ez al du demostratu artzaina izan nahi duela? Utziozue proba egiten». Benetako artzain bokazioa zuen.

Inor gutxik ulertuko zuen zuk baino hobeto.

Gehiagok ere bai, seguru, baina nik behintzat ulertzen nuen, eta hori esplikatu nion aitari. Handik aurrera, aita izan zuen laguntzailerik handiena. Gazte hura gero baserri eskolak egindako Iparraldeko neska batekin ezkondu zen, eta Zerainen bizi da. Ardiak Aralarrera eramaten dituzte, eta zoriontsua dela dio.

Ardi arrazarekin izan dira komeriak Iparraldean ere.

Guri ere esan digute hemengo ardia nahasia dela. Orain gero eta gehiago sinesten digute, baina garai hartan... Guk suerte handia izan genuen. Beloken artzain ibiltzen zen fraidea oso laguna genuen. Han ordurako bazituzten elkarteak eta intseminazio zentroak. Hemen, berriz, 50eko hamarkadan fabrikak eta haietara lanera zetozenei etxeak egiteko tokirik onenak kendu zizaizkion ardiari. Eta ardia mendian gelditu zen. Tokirik txarrenean gure ardia. Baserriko artzain gazteek ikusi zuten askoz gehiago irabazten zutela kalean lana eginda, eta beste aldetik ardiak toki txarrenetan ere ez zebiltzala lehen bezala. Orduan zer egin zuten? Mendian pinua sartu, eta fabriketara joan. Ardia oraindik ere gehiago baztertu zuten. Baina suertez, Iparraldean beste erara gertatu zen, han ez zen industriarik sartu. Behi eta ardi esnea zuten, eta Rochefortera bidaltzen zuten gazta egiteko. Han ikusi zuten, Rocheforten, ez zegoela parean jartzerik gazta egiteko, ardi gazta askoz hobea zela. Eta, ondorioz, Iparraldean behiak gutxitu eta ardiak gehitu egin zituzten, eta hemengo latxak han manex bihurtu ziren. Lanean hasi ziren, elikadura, genetika hobetzen.

Eta handik itzuli ziren latxak.

Hori da. Belokeko beneditar hark hogeika urte egin zituen lanean, eta guk suertea izan genuen intseminaziotik lortutako ahari onenak ekartzeko.

Norbaitek nahasiak dituzuela esaten duenean haserretuko zara orduan.

Bueno, 80an jarri genituen, eta 82koak ditut lehen datuak: orain adina ardirekin 13.000 litro esne jetzi genituen, eta aurten 77.000 litro jetziko dituzte.

Eta hori nola lortzen da?

Genetika hobetu da, elikadura, tratua... dena hobetu da. Eta horrek erakusten du gure ardia ez zela esaten zuten bezain txarra. Horregatik esaten zuten nahasturen bat sartu ote genuen, kanpotarren bat, baina ez...

Inbidia izango zen.

[barreak] Inbidia edo sinetsi ezina izango zen, baina orduan gehien kexatzen zirenak dira orain hango hazia erabiltzen dutenak. Garai hartan Arantzazu pixka bat erreferentzia izan zen, eta hori izango zen hemen artzain eskola jartzeko arrazoietako bat.

Artzaintza Euskal Herrian. Badakigu preziatzen daukaguna?

Uste dut ezetz. Gure gazta munduan zehar sari guztiak irabazten ari da, lauzpabost onenen artean jartzen dute. Baina hemen, oraindik Bilbo aldean-eta entzuten dudanez, Mantxako gazta askoz gehiago saltzen da Idiazabalgoa baino, eta ez da merkeagoa.

Bertsolariak aipatu dituzu lehen. Fraidea parrandazale artean...

[Barreak]. Ni ere izan nintzen beharbada.... Lehen etxean egotea gehiago kostatzen zitzaidan orain irtetea baino [barreak]. Asko ibili naiz bertso mundu horretan. Eta artzainekin ere asko ibiltzen nintzen kanpoan, batzarretan eta halakoetan.

Baina gauetan, gehiago bertsolariekin artzainekin baino...

Dudarik gabe [barreak].

Fraide zintzoa...

Baina bertsolariak ez al dira ba zintzoak? Nik benetan pertsona onak ezagutu ditut bertsolaritzan. Beharbada ez oso erlijiosoak, bakar batzuk kenduta, Basarri, Xalbador eta Lasarte. Baina asko maitatu izan ditut bertsolariak. Eta ohorea gelditu zait Joxe Agirrerekin bertsotan egindako azkena ni izan nintzela. Oñatin, kafe ondoren batean izan zen, hura bertsotan eta ni antzekotan. Orduan esan nion neure buruari bajatu nintzela bertsotan... Orain idatzi egiten ditut bertsoak, baina kantatzeko beldurrez egoten naiz aurretik, etorriko al zait errima... eta horrela bertsotan egiten.

Lehengoen etorri hura...

Gogoratzen naiz hemen Arantzazuko taberna batean bertso saioa zela, eta esan nion orduan hemen nagusia zen Telesforori [Zuriarrain] etortzeko. Bertsozalea zen, baina gauetan ibiltzeak-edo erreparoa ematen zion, baina behin etorri zen. Eta halaxe esan zidan. «Hi, horiek hizketan ere bertsotan egingo ditek, ezta?». Halaxe egiten zuten-eta azpeitiarrek.

Zein ziren?

Joxe Agirre, Lazkano eta Lizaso. Ez dut esango onenak zirenik, baina bai gehien disfrutatzen nituenak. Egun hartan Lizaso ez zegoen, besteak bai. Han kantatutako bi bertsoak gogoratzen ditut. Bukatu zen saioa, ia gaueko ordubietan, eta jatetxeko neskak musua eta detailetxoa eman zien: Tximisteko linterna eder bana. Eta Lazkanok kantatu zion:

Eman didazun musu horri

nik ez dakit nola erantzun

gehiagoi ere esango diet

zuk nola eman didazun

Azpeiti guztin aitortuko dut

inork nahi badu entzun

musuk ematen ditun

birjina daukatela Arantzazun.

Hori da loreak botatzen jakitea!

Neska oraindik ezkondu gabeko dago. Bilbon bizi da, irakasle-edo ibiltzen da Maite. Hari ez zaio bertsoa sekula ahaztuko, horrelako lorerik. Joxe Agirrek ere bota zion, pixka bat ohikoagoa, baina baita ere polita.

Begiratuta ematen duzu

erru gabeko usua

ibiltzen berriz erbinudeak

bezain arina pausua

nik ere ez dakit nola ordaindu

eman didazun musua

andreak ere eman izan dit

baina ez horren gosua

Hori arriskutsuagoa da! Emazteak jakinda...

[Algarak] Baaai. Baina ni askotan egoten nintzen haien emazteak bazeudela ere, eta berdin-berdin botatzen zuten! Batez ere, Lizasoren emaztea, Juli... Serio- serio egoten zen. «Zer egingo diozu?», esaten zuen.

Hala ere, Arantzazuko fraidea goizeko ordu horietan tabernan... norbaitek zerbait esango zizun...

Ez dakit... Beharbada, apaiza izan banintz, mezaduna, gehiago sartuko ziren nirekin baina...

Misiolari joatea pentsatu zenuen?

Garai hartan ziurrenez ez zitzaidan Perura joatea inportako, anaia nuen han pasionistekin. Baina ez nuen aukerarik izan; nik uste honerako nahi nindutela. Nobiziatua Zarautzen egiten genuen, eta hiru urtez egon ginen, han obra bat egin genuelako. Uste dut hango kolegio berriko masa guztiak nik egin nituela! Baina obra bukatu baino pixka bat lehentxeago ekarri ninduten hona, belarretako garaia zela.

Irakurri dut nola ekartzen duzun gogora animaliak maite zituen San Frantzisko.

Nik kariño berezia diot San Frantziskori. Orain neure buruari galdetzen diot Arantzazura zergatik etorri nintzen, apaizak ahalegin guztiak egin baitzituen ni seminariora bidaltzeko. Baina nik Arantzazura nahi nuen. Ez dakit fraide izateagatik edo Arantzazun egoteagatik... biak nahastuko dira.


"Diru sarrerak kolpean jaitsita zaila da aurrera jarraitzea, baina hala egin dugu"

Ostalaritza itxita, upategiek salmenta bide nagusia galdu dute. Bizkaiko Txakolinaren kasuan bost upategi daude ERTE egoeran.

Garai zailak dira guztiontzat, ari gara egunotak krisi honen albo ondorio desberdinei erreparatzen eta jakina, dominoko piezak bezela, koronabirusak ere bota ditu lurrera katean zenbait jarduera ekonomiko. Fitxa nagusia ostalaritza izanik, gaurkoan, domino efektu horrek nola eragin dien ardo ekoizleei ezagut nahi dugu.

Txorierriko bihotzean beste behin frogatu duguna da koronabirusak gauza asko eten baditu ere, momentuz, ez duela lortu naturaren zikloa gelditzea. Lezamako Magalarte txakolindegian 120 urte baino gehiagoko historia duten mahastiak, dotore, tente eta handi daude, udaberriak hazita.

Izan ere, ostalaritza itxita, ardo ekoizleei beraien salmenta kate nagusia itxi zaien arren, mahastietan lan handiko garaia dute; landaketetan mantentze lanak etengabe egin behar direlako.

Bestela esanda: ardo ekoizleei salmentak asko jaitsi zaie, hau da, diru sarrerak moztu zaizkie, lur sailetan lan gehien duten unean. Egoera kopntraesankor honek, Bizkaiko Txakolinaren kasuan, bost upategitara ekarri du ERTEa.

Andoni Aretxabaleta upategiko bostgarren belaunaldiarekin hitz egin dugu. Beraien kasuan salmentak % 70 jaitsi zaiela kontatu digu eta buru belarri ari direla zuzeneko salmenta sustatzen. Enoturismoa ere egiten dute eta kontatu digunez, litekeena da lehen fasean jarduera hau berreskuratu ahal izatea.


Turista bat eta kooperante bat bortxatu dituzte Indian

Turista daniar batek New Delhin zortzi gizonek bortxatu zutela salatu du, eta kooperante alemaniar batek India hegoaldean sexu-erasoa jasan zuela jakinarazi du.

Turista daniar batek New Delhin zortzi gizonek bortxatu zutela salatu du, eta kooperante alemaniar batek India hegoaldean sexu-erasoa jasan zuela jakinarazi du, Poliziak iragarri duenaren arabera.

51 urteko emakume daniarrak Indiako hiriburuan zortzi gizonek jo zutela, lapurreta egin ziotela eta bortxatu egin zutela salatu du.

Turistak Poliziari kontatu dionez, hotelera iristeko galdu egin zen eta helbideagatik galdetu zien gizonei. Orduan, zortzi gizonek leku bakartu batera eraman zuten eta bortxatu egin zuten.

Segurtasun indarrak 15 susmagarriri galdeketa egiten ari dira.

Bestalde, 18 urteko kooperante alemaniar batek Indiako hegoaldean dagoen Tamil Nadu estatuko Chennay hirira zihoan tren batean sexu-erasoa jasan zuela salatu du.

NDTV kateak aipatutako iturrien arabera, gertakaria urtarrilaren 10ean izan zen, gaztea lo zegoenean, baina ez zuen astelehenera arte salatu.


SGAEko ustelkeria sarea Nerik 'antolatu' zuen, eta Bautistak 'onartu'

Pablo Ruz epaileak espetxera bidali du ustelkeria sareko ustezko burua, Jose Neri, baina 300.000 euroko bermea ezarri dio.

SGAEn jazotako ustezko diru desbideratzea Jose Neri filial digitaleko buruak "antolatu" zuen, baina Teddy Bautista erakundeko presidenteak "onartu eta sustatu" egin zuen, Pablo Ruz Auzitegi Nazionaleko epaileak bart kaleratutako auto batean adierazi duenez.

Epaileak espetxera bidali du ustelkeria sareko ustezko burua, Jose Neri, baina 300.000 euroko bermea ezarri dio ateratzeko. Hain zuzen ere, bidegabeko jabetzea, iruzurrezko administrazioa egitea eta delitu sozietarioa egotzi dizkio.

Ruzek neurri berbera ezarri dio Rael Ramos Microgenesis sozietateko buruari, baina haren kasuan bermea 150.000 eurokoa da. Sozietate hori diru desbideratzea egiteko sortutako enpresa sarearen "gailurra" dela dio epaileak.

Bien bitartean, Neriren emaztea, Maria Antonia Garcia Pombo, eta Eva haren ahizpa aske geratu dira, baina hainbat delitu egotzita, igandean Bautistarekin, Enrique Loras SGAEko zuzendariarekin, Ricardo Azcoaga finantza zuzendariarekin eta Celedonio Martin Microgeniseko langilearekin gertatu bezala.

Autoaren arabera, egiaztatu ahal izan dute Nerik sortutako enpresa sare batek onurak lortu zituela SGAE taldeko erakunde batzuekin (besteak beste sDae eta Portal Latino aipatzen ditu) kontratazio esklusiboak eginez, eta hori "diru-iturri bakarra" izanda.

sDaeren kasuan, "ez du inoiz langilerik kontratatu", eta batik bat Microgenesisekin azpikontratuak egin ditu. Enpresa hori auzipetuen "interesen menpe" zegoen eta haren lagunek eta senideek kontrolatzen zuten.

Epailearen esanetan, Nerik protagonismoa zuen arren, SGAEko zuzendaritza jakinaren gainean zegoen, eta Bautista, Loras eta Azcoaga aipatu ditu.


EAEko hauteskundeetara 18 hautagaitza aurkeztu dira, 2016an baino bat gehiago

Hiru lurralde historikoetan zerrendak aurkeztu dituzten alderdien kopuruak gora egin du, 12 baitira guztira; izan ere, duela lau urte 9 alderdi baino ez ziren aurkeztu Euskadi osoan.

Guztira, 18 hautagaitza aurkeztu dira uztailaren 12ko Eusko Legebiltzarrerako hauteskundeetara, aurreko hauteskundeetan baino bat gehiago.

Euskal Herriko Agintaritzaren Aldizkariak zerrendak argitaratu ditu asteazken honetan, astelehenean amaitu baitzen izapide hori formalizatzeko epea.

Hiru lurralde historikoetan zerrendak aurkeztu dituzten alderdien kopuruak gora egin du, guztira 12 baitira; izan ere, duela lau urte 9 alderdi aurkeztu ziren EAE osoan.

5 alderdi lurralde historiko batean bakarrik aurkeztu dira, eta alderdi bat bi lurraldetan.

Araban, bi hautagaitza gehiago aurkeztu dira, guztira 14; Bizkaian, berriz, aurrekoetan aurkeztutako kopuru bera aurkeztu dituzte, guztira 15; eta Gipuzkoan, hiru hautagaitza gehiago aurkeztu dira, 14 guztira.

Apirilaren 5eko deialdirako aurreikusitako hautagaitza berberak aurkeztu dira, COVID-19aren pandemiaren ondorioz atzeratu ondoren, salbuespen bakarrarekin: Alderdi Libertarioa Gipuzkoan aurkeztu da orain.

Arabako Hauteskunde Batzordean aurkeztutako hautagaitzak:

EUSKAL HERRIA BILDU (EH Bildu)

PARTIDO POPULAR + CIUDADANOS (PP +Cs)

EUSKAL ALDERDI JELTZALEA (PNV)

PARTIDO SOCIALISTA DE EUSKADI-EUSKADIKO EZKERRA (PSE-EE)

EUSKADIREN ALDEKO LIBREAK (EaL)

BIDEZKO MUNDURANTZ (PUM+J)

VOX (VOX)

EQUO BERDEAK

ONGI ETORRI (O. E.)

ANIMALIEN TRATU TXARREN KONTRAKO ALDERDI ANIMALISTA (ATTKA)

ELKARREKIN PODEMOS-IU (AHAL DUGU-EZKER ANITZA)

AULKI ZURIAK (AZ)

FORUZALEAK (L.F.F.)

RECORTES CERO-LOS VERDES-MUNICIPALES (RECORTES CERO - LV- M)

Bizkaiko Hauteskunde Batzordean aurkeztutako hautagaitzak:

EUSKAL HERRIA BILDU (EH Bildu)

EUSKAL ALDERDI JELTZALEA (EAJ/PNV)

PARTIDO POPULAR + CIUDADANOS (PP+Cs)

PARTIDO SOCIALISTA DE EUSKADI-EUSKADIKO EZKERRA (PSE-EE)

BIDEZKO MUNDURANTZ (PUM+J)

EUSKADIREN ALDEKO LIBREAK (LxE-EaL)

EQUO BERDEAK

EUSKADIKO LANGILEEN ALDERDI KOMUNISTA (ELAK)

AULKI ZURIAK (AZ)

ELKARREKIN PODEMOS - IU (AHAL DUGU-EZKER ANITZA)

ANIMALIEN TRATU TXARREN KONTRAKO ALDERDI ANIMALISTA (ATTKA)

VOX (VOX)

PARTIDO HUMANISTA (PH)

FORUZALEAK (L.F.F.)

RECORTES CERO-LOS VERDES-MUNICIPALISTAS (RECORTES CERO-LV-M)

Gipuzkoako Hauteskunde Batzordean aurkeztutako hautagaitzak:

EUSKAL HERRIA BILDU (EH Bildu)

PARTIDO POPULAR+CIUDADANOS (PP+Cs)

EUSKAL ALDERDI JELTZALEA (EAJ/PNV)

PARTIDO SOCIALISTA DE EUSKADI-EUSKADIKO EZKERRA (PSE-EE)

BIDEZKO MUNDURANTZ (PUM+J)

EUSKADIREN ALDEKO LIBREAK (LxE-EaL)

EQUO BERDEAK

AULKI ZURIAK (AZ)

VOX (VOX)

ELKARREKIN PODEMOS-IU (PODEMOS-IU)

UNIÓN CRISTIANO DEMÓCRATA ESPAÑOLA (UCDE)

ANIMALIEN TRATU TXARREN KONTRAKO ALDERDI ANIMALISTA (ATTKA)

RECORTES CERO-LOS VERDES-MUNICIPALISTAS (RECORTES CERO-LV-M)

Alderdi politikoek aurkeztutako dokumentazioa aztertzeko, balizko irregulartasunak atzemateko eta horiek zuzentzeko epea ireki dute hauteskunde batzordeek.

Behin izapide horiek amaituta, Arabako, Bizkaiko eta Gipuzkoako batzarrek datorren astelehenean argitaratuko dituzte hauteskunde prozesurako hautagaiak.

Hurrengo egunean Euskal Herriko Agintaritzaren Aldizkarian argitaratuko dira zerrendak, eta beste bi eguneko epea irekiko da balizko errekurtsoak Administrazioarekiko Auzien Epaitegian aurkezteko.

Hautagaitzaren baten aldarrikapena aurkaratuz gero, Justiziak ekainaren 20ra arteko epea izango du helegiteak ebazteko. Ebazpen judizialaren aurka babes-errekurtsoa aurkeztu ahalko da Konstituzio Auzitegian, eta epaia ekainaren 26a baino lehen eman beharko da, egun horretan hasiko baita hauteskunde-kanpaina.


Wikileaksen arabera, Al Kaedan infiltratuta dagoen agente batek Katalunian, Frantzian eta Alemanian hainbat atentatu izatea saihestu zuen


Urtzi Azpiroz Andoaingo gazteari arratsaldean deklarazioa hartuko diote Madrilen

Astearteaz geroztik atxilotuta eta inkomunikazio egoeran da Urtzi Azpiroz Andoaingo gaztea. Gaur arratsaldeko 17:00etan deklarazioa hartuko diote Madrilen.


Eman daiteke izena azaroaren 25aren harira antolatutako autodefentsa feminista ikastaroan

Emakumeenganako Indarkeriaren Kontrako Nazioareko Egunaren harira, azaroaren 23an autodefentsa feminista ikastaroa eskainiko du Emagin elkarteak Emakumeen Txokoan. Zortzi orduko tailerra izango da, eta ezinbestekoa da aurrez izena ematea.

Azaroaren 25a Emakumeenganako Indarkeriaren Kontrako Nazioarteko Eguna da, eta egun horren harira, hilaren 23an autodefentsa ikastaroa izango da Emakumeen Txokoan. Dagoeneko eman daiteke izena autodefentsa ikastaroan.

Emagin elkarteko hezitzaileek eskainiko dute tailerra, eta zortzi orduko iraupena izango du. Goizean, 10:00etatik 14:00etata egingo ikastaroa. Arratsaldean, berriz, 15:30etik 19:30era.

Tailerrean parte hartu nahi dutenek izena eman beharko dute aurrez Emakumeen Txokora bertaratuta edo 688 75 10 00 telefonora deituta edo idatzita.


‘Cuesta de la

muerte’ itxiko dute bihar hiru orduz

Bihar, goizeko 07:30etatik 10:30ak arte, pinuak kimatuko dituzte bide ertzean, Mendi-Mendian parean. Horregatik, hiru orduz itxita egongo da Cuesta de la muerte.


Garai politiko berri baten onarpena, bi hautagai nagusien ahotan

ETAren aurkako borrokan ez dutela amore emango esan dute Rubalcabak eta Raxoik. EAJk, ERCk eta BNGk espetxe politika aldatzeko eskatu dute.


Ocean Colour Scene taldea Intxaurrondoko kultur etxean arituko da

Donostiklubaren lehen seihilabetekoan 23 kontzertu egingo dira, eta Edwyn Collinsek ere joko du, esate baterako

Ocean Colour Scene izango da datorren urteko Donostikluba programazioaren lehen seihilabeteko kartelburuetako bat. 90eko hamarkadan Birminghamen sortutako pop-rock taldeak Intxaurrondoko kultur etxean joko du apirilaren 19an. Edwyn Collins da bestea. Eskoziarra toki berean arituko da martxoaren 23an. Guztira 23 kontzertu edukiko ditu programazioaren lehen seihilabetekoak, eta urtarrilaren 17an abiatuko da, Le Bukowskin, The Rock Sifrediren emanaldiarekin.


Mañariko jaietako egitaraua

Mañariko jaietako egitaraua from Anboto Komunikabideak


‘Beharrezkoa ez delako, Metroari ez!’ lelopean irtengo dira kalera

Metroaren gaia hirian eta auzoetan zabal eztabaidatzeko beharra ikusten du Metroa gelditzeko Donostiako bizilagun eta elkarteen batzarrak. Horretarako, hainbat bilera informatibo egin dituzte azken hilabeteotan. Gaurkoan, abenduaren 12an manifestaziora joateko deia zabaldu dute, udaletxearen aurrean. Beharrezkoa ez delako, Metroari ez! lelopean irtengo dira kalera, 12:00etan, Easo plazatik abiatuta.

Agerraldian azaldu dutenez, egin dituzten bilera informatiboetan, herritar askoren iritzia argia da ondorengo gai batzuetan, besteak beste:

Donostian Metro bat eraikitzea “zentzugabekeria” bat dela pentsatzen dute, “hiriaren tamainagatik eta eskaera sozialagatik justifikatu ezin daitekeena”.

Metroak Dbus-en zerbitzuetan izango lukeen eragina kezkagarria dela diot, “hainbat autobus linearen eta zerbitzuren galera ekarriko lukeelako ziurrenik”.

Egitasmoak dakarren baliabide publikoen xahuketa ere kritikatzen dute, “Metroaren eraikintza eta mantenu kostuak oso altuak baitira”.

Horrenbestez, bizilagunen mugimenduak eztabaida zabala irekitzearen eta mobilizatzearen alde egin du. Horren isla da abenduaren 12ko manifestazioa: “Ahalik eta herritar gehienak biltzeko dei egiten dugu, eta Donostiako talde sozial eta elkarte guztiei atxikimendua adierazteko eskatzen diegu, Donostiarentzat nahi dugun hiri eta garraio ereduari buruz eztabaida publikoa sustatze aldera, Metroaren proiektua gelditzeko aldarrikapenarekin bat eginez”.


‘Piratas del Caribe’, saxofoi eta perkusio doinuetara

Hernasax taldeak Gabonetako kontzertua eskainiko du gaur 19:30etan, Milagrosan. Jorge Pacheco perkusio-jolearen laguntza izango dute.

Hernasax, Hernaniko saxofoi taldeak Gabonetako kontzertua eskainiko du gaur, 19:30etan Milagrosan. Emanaldi honetan, Jorge Pacheco perkusio-jole hernaniarraren laguntza izango dute. Saxofoi eta perkusio doinuetan entzuteko aukera izango dira honako abestiak: Vizcaytik-Bizkaira (R.Mª. Azkue), Suite Clasica (Tomas Aragües), Los Piratas del Caribe (Klaus Badelt/Hans Zimmer), A Song for Japan (Steven Vehelst) eta Star Wars Medley (John Williams).


Kirol arloko lanbideak arautu ditu Nafarroako Gobernuak

Orain arte espreski arautu gabeko arloa da kirol profesionalena eta kirol arduradunena. Askotan bolondres moduan baina formakuntzarik gabe aritzen dira entrenatzaile, prestatzaile edo ta monitore asko. Ana Herrera Kultura eta Kirol kontseilariak azaldu duenez, hemendik aurrera lan eta jarduera bakoitzean zein ibili daitekeen eta zer prestakuntza beharrezkoa izanen duen zehaztuko du arauak.

Maila guztietan egonen dira formakuntza edo ta titulazio eskariak baina Gobernuak 2021.urteko irailerarte emanen die arduradun, entrenatzaile, monitore edo prestatzaile ezberdinei, beharrezkoa duten formakuntza jasotzeko denbora. Honetaz gain, Nafarroako kirol eta Gaztediaren Institutoak ikastaroak eskeiniko ditu, kirol arloan aritu nahi direnentzako, ez soilik kirol modalitate bereziei dagozkienak baizik eta haur eta gaztetxoekin aritzeko teknikak eta edukiak eskeiniz.

Legea osatzeko, Nafarroako Kirol eta Gaztediaren Institutoak, Kirol Federazio ezberdinek eta kirol talde eta arduradunek parte hartu dute.


Epaiketa politikoak amaitzeko eskatu dute Ezkaban

200 pertsona inguruk parte hartu dute Irunerriko Herri Harresiak Ezkaba mendiko gotorlekura antolatu duen ibilaldian.

Zutabeetan ekin diote ibilbideari Atarrabia, Burlata, Txantrea eta Antsoaindik, eta 12:30ean elkartu dira gotorlekuaren sarreran.

Ekitaldi politikoa egin dute han. Iñaki Alforjak azaldu duenez, gotorleku hartako presoen %95 militantzia politikoagatik zituzten preso. Alforjak egungo egoerarekin alderatu du ordukoa, besteak beste presoen sakabanaketa adibide gisa aipatuz.

Herrira eta Batasuna-ANV-EHAKren sumarioetan inputaturik dagoen Jon Garaik hitz egin du: "Francok salbuespenezko epaitegiak baliatu zituen errepresio politikoari nolabaiteko legezko itxura emateko. Eta PPk Auzitegi Nazionala eta terrorismoaren aurkako legedia baliatzen ditu bere ankerkeriak estaltzeko”.

Salatu du gizartearen zati bat "errepresioak, kartzelak eta askatasunik ezak mehatxaturik" bizi dela, eta egoera hori eteteko beharra azpimarratu du: “Bestelako Nafarroa behar dugu", jarraitu du, "Nafarroa demokratiko bat, eskubide zibilak eta askatasun politikoa errespetatuko dituena”.


Itsas hondakinen arrantza eta Jaizkibelgo itsaslabarretara bisita, Materrekin

Mater Ontzi Museo Ekoaktiboak hainbat jarduera antolatu ditu datozen egunerako, horietan guztietan aurretik izena eman beharko da erreserba egiteko, telefonoz deituz (619 81 42 25) edota posta elektronikoz mezua bidaliz. Honakoak dira datozen egunetako ekintzak:

Osteguna, hilak 29. Arrantzaren ibilbidea: Lonja-Kofradia Itsas Etxearekin kolaborazioan. 06:00etatik 07:30a arte.

Larunbata, maiatzak 1. Itsas hondakinen arrantza. 12:00etatik 14:00etara.

Igandea, maiatzak 2. Jaizkibelgo itsaslabarretara irteera. 12:00etatik 13:30a arte.


Enplegua, egonkor eurogunean eta Europar Batasunean

Espainia enplegua gehien jaitsi den herrialdea izan da eurogunean, hiruhilekotik hiruhilekora % 0,2 eta urtetik urtera % 2,4 egin baitu behera.

Europar Batasunean eta eurogunean lana duten pertsonen zenbakia egonkor egon da apiriletik ekainera, aurreko hiruhilekoaren datuekin alderatuta, baina % 0,6 jaitsi da duela urtebeteko tasarekin konparatuta, Eurostatek informatu duenez.

Hain zuzen ere, 144,3 milioi pertsonak dute lana eurogunean, eta 220,7 milioik Europar Batasunean.

Bigarren hiruhilekoan, honako sektoreetan egin dute behera enplegu datuek: Nekazaritzan (-% 0,9 eurogunean eta -% 0,4 EBn); manufaktura-industrian (-% 0,5 eurogunean eta -% 0,3 EBn); etxegintzan (-% 0,3 eta -% 0,4) eta garraioan, merkataritzan eta komuniazioetan (-% 0,2 bi kasuetan).

Aitzitik, honakoetan hazi egin da enplegua: Finantza eta enpresa zerbitzuetan (% 0,6 bi kasuetan) eta Administrazio Publikoan, osasun-sisteman eta hezkuntzan (% 0,2 eta eurogunean eta % 0,3an Europar Batasunean).

Espainia enplegua gehien jaitsi den herrialdea izan da eurogunean, hiruhilekotik hiruhilekora % 0,2 eta urtetik urtera % 2,4 egin baitu behera.


Sare Teknikaria: B2 mailako ingeles probara deitutakoen zerrenda

EiTBk Sare Teknikari posturako (04 erref.) B2 mailako ingeles probara deitutakoen zerrenda argitaratu du.

EiTBk dagoeneko argitaratu du Sare Teknikari posturako (04 erref.) azterketa deialdia eta B2 mailako ingeles probara deitutakoen zerrenda, EUSKAL TELEBISTA, EA sozietateko Enplegu Deialdi Publikoaren baitan (EDP 2019).

2. Proba (3.1.2. Ingeleseko 2. proba) 2019ko maiatzaren 11n egingo da, 08:30ean, EiTBren Bilboko egoitzan.

Nahitaezkoa izango da azterketara deitutako hautagaiek nortasun agiri ofizial bat (NAN, gidabaimena edo pasaportea) aurkeztea; halaber, erregistro-prozesua egiterakoan jaso zuten identifikazio-kodea ere izan beharko dute. Era horretan, anonimatua mantenduko da probak zuzentzerakoan.

Ordurako iristea ere derrigorrezkoa izango da; hortaz, ateak itxi eta gero heltzen diren hautagaiak ezin izango dira aretora sartu.

Honako dokumentu hau aurkituko duzu albisteari erantsita:

- B2 mailako ingeles probara deitutakoen zerrenda. [PDF]


Jose Migel Barandiaran pasealekuko espaloia zabaldu dute

Espaloia zabaltzeko lanak bukatu berri dituzte. (Argazkia: Nerea Lizarralde)

Saguesko Jose Migel Barandiaran kaleko espaloia zabaltzeko lanak bukatu dituzte. Gaurtik aurrera bizilagunek zein tabernariek espazio gehiago izango dute. Ekaina bukaeran hasi ziren lanak eta gaur kendu dituzte hesiak.

Monpas tabernatik Añarbeko Uren egoitzaraino doan espaloia zabaldu dute. Lau metro irabazi ditu espaloiak luzeran; orain zazpi bat ditu orotara. Eremuko aparkalekuak kendu dituzte –hogei inguru–, eta aurrera begira aztertuko du Mugikortasun sailak non kokatu edo egokitu.

Udalak Sagues auzoaren irisgarritasuna zein mugikortasuna hobetu nahi du, eta gune honetan egingo diren lanen lehen fasea da hau.


Txistu kontzertuak musikari eta dantzari ugari bilduko ditu larunbatean Belokin

Zumarragako Antxiñako Ama txistulari

taldeak antolatutako kontzertua da


Agenda 21 ekimenaren barruan, Orioko ikasleek jarraipen foroa egingo dute alkatearekin

Asteazken goizean, Orioko bi ikastetxetako ikasleen ordezkariak Orioko alkate Joxe Angel Zalduarekin eta ingurumen zinegotzi Angel del Hoyorekin bilduko dira udalbatzar aretoan.

Agenda 21 ekimenaren barruan, asteazkenean jarraipen foroa egingo dute ikasleek Orioko Udaleko ordezkariekin. 10:00etan hasita, Zaragueta Herri Eskolako eta Orioko Herri Ikastolako LHko eta DBHko ikasleen ordezkariek parte hartuko dute saioan. Gaztetxoak Orioko alkate Joxe Angel Zalduarekin eta ingurumen zinegotzi Angel del Hoyorekin bilduko dira udalbatzar aretoan.

Bileran iaz egin zituzten eskaerei jarraipena egingo diete ikasleek, eta udalak beren proposamenak bete dituen ezagutuko dute haur eta gaztetxoek.


Mendia agertoki moduan irudikatu dute Urgulleko Guardetxeko horma-irudian

Eraikina koloreztatzeko helburuarekin, Urgulleko Guardetxean horma-irudi kolektibo baten margoketa egin zuten Parte Zaharreko bizilagunek larunbatean. Goiza sarrerako horma margotzen igaro zuten, bertan mendia agertoki moduan irudikatzeko, malabarista baten eta saxofoi-jotzaile baten irudiekin batera.

Hiriko hainbat artisten laguntzarekin, auzoko hamabost bat familiek hartu zuten parte egitasmoan. Izan ere, margoketaren helburu nagusia Guardetxearen hormetan sare komunitarioaren aztarna uztea zela adierazi dute gune autogestionatuko kideek.


Dbusen doan bidaiatuko dute sei urtera arteko haurrek

(Argazkia: Dbus)

Doan bidaiatuko dute sei urtera bitarteko haurrek Dbuseko autobus zerbitzuan, 2018tik aurrera. Hala erabaki berri du Gipuzkoako Garraioko Lurralde Agintzaritzaren Batzar Nagusiak. Horrela, urtebete luzatu dute orain arte doan bidaiatzeko gehienezko adina, bost urteko adinean ezarria baitzegoen.

Horretaz gain, ezarri dituzte 2018ko apiriletik aurrera erabiliko duten tarifa sistema:

ESKUZKO ORDAINKETA:

Noizbehinkako bidaia txartela: 1’75 euro.

Gaueko bidaia txartela: 2’10 euro.

MUGI TXARTELAREKIN:

1-20 bidaia: 0,94 euro.

21-50 bidaia: 0,75 euro.

51-90 bidaia: 0,18 euro.

91 bidaia edo gehiago: 0,18 euro.

Txartel anonimoa: 1,19 euro.


Besta, bi metrora

Herri eta hirietako bestak bertan behera gelditu dira, baina leku batzuetan kultur ekitaldiak antolatuko dituzte. Jendea pilatzea eragoztea izanen da udalen erronka nagusia. Araudia astetik astera aldatzen denez, zaila egiten zaie segurtasun irizpide eta plangintzak zehaztea.


Ikastolakoak Tolosan

Iragan abenduaren 11n, Villabona-Zizurkilgo Jesusen Bihotza Ikastolako Haur Hezkuntzako 5 urteko ikasleek, Tolosako Ingurumen Zentroak antolaturiko ¨Gabonak eta kontsumoa¨ ekitaldian parte hartu zuten. Ikastolako arduradunek jakinarazi dutenez, “Eraztun Magikoa izeneko txotxongilo emanaldia ikusi zuten eta ondoren materialak birziklatuz Txerritxoaren eskulana egin zuten.


Arabak epaitegietara joko du frankismoaren krimenak salatzeko

PPk izan ezik, Batzar Nagusietako talde guztiek babestu dute frankismoaren krimenen aurka judizialki egitea.

Arabako Batzar Nagusiek eta Foru Aldundiak galdatuko dute frankismoak aipatu lurraldean egindako krimenak justizia-epaitegiek ikertzea, xede izanik "delitu horien inpunitateari amaiera ematea". Arabako erakundeen erabakia talde guztiek babestu dute, PPk izan ezik; izan ere, PPk kontrako botoa eman du.

Aldundiak eta Batzar Nagusiek, hala, bat egiten dute Gasteizko Udalarekin, zeinak martxoan abiarazi zituen ekintza judizialak 1976ko martxoaren 3an jazotako gertaerengatik.

Egun hartan, bost langile hil eta ehunka zauritu ziren Poliziak jaurti ostean, protesta bat egiten ari ziren bitartean. Egun hartan bezala, ekimena talde guztiek babestu dute, PPk izan ezik; PPk kontrako botoa eman du. Debateak EH Bilduren proposamen bat izan du abiapuntu; izan ere, aipatu koalizioak Frankismoaren Krimenen aurkako proposamena egina zuen.

1977ko Amnistia Legeak "oinarrizko hastapenak hondatzen ditu"

Foru Ganberan onartutako testuaren arabera, 1977ko Amnistia Legeak "nazioarteko legediaren oinarrizko hastapenak hondatzen ditu"; izan ere, ez die uzten Espainiako auzitegiei urte hura baino lehen egindako krimen asko ikertzen.

Hori dela eta, Batzar Nagusiak aurkeztuko dira frankismoaren aurka Argentinan zabaldutako kausa judizialean. Gainera, asteazken honetan onartutako proposamenaren bidez, foru-erakundeek konpromisoa hartzen dute ekintza judizialak abiarazteko, Arabako epaitegietan, erregimen frankistak Araban egindako krimenak argitzeko.

Batzar Nagusiek eta Aldundiak zerrenda bat egingo dute, non zehaztuko dituzten delitu horien biktimen izenak, adinak eta lanbideak. Krimenaren data ere adieraziko da, eta azalduko da zein eskubide-urraketa jasan zuten zerrendan agertzen direnek.

Xehetasunak argitzea

Helburua da krimenen xehetasunak argitzea, erantzuleak identifikatzea (zuzenak eta zeharkakoak), eta, beharrezkoa balitz, "inputazioa gauzatzea, auzipetuak izatea, epailearen aurrean jartzea eta zigorra ezartzea".

Arabako Batzar Nagusien EH Bilduko bozeramailea Kike Fernandez de Pinedok nabarmendu du, ohar baten bidez, nola beharrezkoa den "inpunitateari amaiera ematea, eta bideak zabaltzea krimenak eta diktadura frankistako egintza ez-zilegiak epaitzeko".


Madrilera, Auzitegi Gorenera, iritsi da Fagorren eta Garagartzakoen arteko auzia

Euskadiko Auzitegi Nagusiak hartutako erabakiaren aurka, errekurtsoa jarri du Fagorrek Auzitegi Gorenean, eta orain, Madrilgo epaitegi horrek erabaki beharko du.


Gasteizen Cáritasen laguntza jasotzen dutenen kopurua handitu da krisia hasi zenetik

2013.urtean, 5.100 familik laguntza jaso zuten Gasteizko Cáritas-en esku.

Ramón Ibeas Gasteizko Cáritas-eko idazkari nagusiak dioen arabera, Arope tasa kontuan hartuta, momentu horretan Araban 30.000 pertsona inguru baztertze arriskuan edota pobrezia egoeran zeuden. Beraz, pertsona gutxiri laguntza eskaini zitzaien.

Baztertzeari buruz hitz egiten denean, hiru mota desberdin aurki daitezke: baztertze arriskua, pobrezia eta pobrezia latza. Bizi-maila mantentzeko arazoak edukitzen hasten direnak baztertze arriskuan kokatzen dira. Ura edota gasa ordaintzeko baita egunero hiru aldiz jateko arazoak daukaten pertsonak pobrezian kokatzen dira. Azkenez, pobrezia latzean, minimoetara ailegatzen ez direnak kokatzen dira; Araban, %3 eta %4 tarteko populazioa horrela bizi da.

Gehien bat Cáritas-era joaten diren pertsonak immigranteak dira. Dena den, 2007. urtetik aurrera hauteman da tokiko profila izan dela ehunekotan gehien igo dena: krisia hasi zenean populazioaren %3ak jasotzen zuen laguntza, gaur egun, aldiz, %15.

Iturria: GasteizHoy.com


Nolako euskal estatua

Aralarren fundazio Ezkerraberri «euskal nazioaren erronkez» jardunaldi batzuk egiten hasi da. Demografia eta aniztasuna aztertu berri ditu.


Zein izen kolegioarentzat?

Zer berri, ikasturte sartze honetan, Donapaleuko Leon Berard kolegioaren aldetik? Oroitzen gara, azken urteetan, Amikuzeko bigarren graduko ikastetxearen izena aldatzeko eskaera berrazalaratzen zela noizean behin.Jakintza historikoek, artxiboetan sakontzearekin batera, erakutsi zuten bi gerren arteko pertsona politiko garrantzitsua izan zen Leon Berard, Vichyko gobernuko abentura dramatikoan galdu zela. Vatikanoko enbaxadore zela, juduen estatus baztertzailea zilegitu zuen Petain marexalari 1941eko irailaren 2an igorri zion txosten batean erakusten duenez —dokumentua artxibategi nazionalean gordea da eta "urte beltzetako" historialariek aipatzen dute—. Liberazioan, epaiketak ekiditeko Vatikanoan babestua zelarik, Leon Berard hautagai izateko hamar urteko debekura kondenatua izan zen.2002an, badu beraz hamar urte jadanik, Donapaleuko kolegioko administrazio kontseiluak Pirinio-Atlantikoetako Kontseilu Nagusiko lehendakariari izen aldaketa egitea galdetu zion, bera baita, legearen arabera, horretarako ahalmena duena. Baina 2003ko urtarrilean, irakasle eta gurasoen ordezkaritza bati, J.J. Lasserre-rekin Pauen bildu ondoan, ateak itxi zitzaizkion. Bere ondokoak, Jean Castaings jaunak, ez zion 2008ko maiatzeko gutun bati erantzun ere egin, izen aldaketa zelarik gutunaren motiboa.Bizkitartean, Gogoan elkartea sortu zen 2005 urte hondarrean, ahanztearen arriskuaren kontra ondoko problematikaren mantentzea segurtatzeko: gaur egun, historialarien lanaz elikatzen den kolektibo baten begiradak iraganeko haustura hori aipatzen duelarik, Estatuko goi-manatariek memorio eginbidea erregularki aipatzen dutelarik, uler daitekea Errepublikako kolegio batek segi dezan ohoratzen, Gurs-eko kontzentrazio zelaitik kilometro batzuetara, politika iraingarri batean eroritako pertsonaia bat?Duela urte bat eta erdi, departamenduko biltzarreko gehiengo aldaketa baten karietara, Georges Labazee sozialista Kontseilu Nagusiko lehendakari izendatua izan zen. Zenbat eragin ukanen zuen irakasle ohi horrengan memorio eginbideak?Kolegioko administrazio kontseiluak, berriz, izen aldaketa kausitzeko determinazioa erakutsi nahi izan du udako bakantzen bezperan bozkatu zen mozio baten bidez.Duela egun batzuk, prentsa artikulu baten ulertzera ematen zuen Labazeek ateak irekiak dituela, Donapaleuko auzapezaren iritzia —kontsulta gisa— entzuna izan zela eta kolegioak izen berri baten proposamena ekarri behar duela. Kolegioa Leon Berard deitzeak luzaz pentsarazi ahal izan du ez zela Amikuzen gizon-emazte engaiaturik askatasunaren aldeko borroka gogorrean, eta ez zutela nazien arriskuaren kontrako sakrifizioen oroitarazteko balorerik.Henry Touzaaren ehorzketek, berriki, bere engaiamendu ezberdinekiko aitorpen publiko garrantzitsu bat egiteko parada eskaini dute Donapaleun. Muga klandestinitatean iragan ondoren eta 22 urterekin Miranda zelai frankista ilunean egon ondotik, Indar Frantses Libreetan borrokatu zen Italiatik Alemaniara (1944-1945). Bizi zibilera itzultzean hiriaren aldeko zerbitzuan aritu zen suhiltzaile bolondres gisara. Hamarkadetan barna, horren karguak onartu zituen, horren arrisku eta ardurak talde-buru baitzen, eta ondotik departamendu mailan eta azkenik maila nazionalean. Dudarik gabe, Donapaleuko kolegioko zuzendariorde ohi horren izena egokia izan daiteke gazteen hezkuntza helburu duen eraikin batentzat, 30 urtez herriko hautetsia ere izan dela kontuan hartuz.


Eguberri giroa heldu da, San Tomas azokarekin

Eguberriak gertu direla iragartzera heldu da igandean San Tomas azoka Lezora. Saldise plazan onduko duten ferian, txistorra dastatzeaz gain, erosketetako saskiak bertako produktu sortarekin hornitzeko aukera izango da. 10:00etan zabalduko da feria.

Baina azoka soilik ez. Igandeko kultur egitaraua osatzeko kontzertua izango da Gezalan 20:00etan. Itzal zaunka disko liburu ilustratuan oinarritutako kontzertua eskainiko dute Jexuxmai Lopetegi & Noizbehinka. Sarrerak 5 euro balio du.

Bihar, horrez gain, kantu jira irtengo da 12:30ean, kalez kale, eta ordu berean, baina Gezalan, Gabonetako kontzertua eskainiko du Tomas Garbizu Musika Eskolako Bandak.

Azkenik, gogoratu, kultura aretoan Gabonetako liburu eta disko azoka zabalik egongo dela.